Απόφαση της Επιτροπής

της 2ας Απριλίου 2003

με την οποία μία συγκέντρωση κηρύσσεται συμβιβάσιμη με την κοινή αγορά και τη συμφωνία για τον ΕΟΧ

(Υπόθεση COMP/M.2876 - Newscorp/Telepiù)

[κοινοποιηθείσα υπό τον αριθμό Ε(2003) 1082]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2004/311/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 57 παράγραφος 2 στοιχείο α),

τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1310/97(2), και ιδίως το άρθρο 8 παράγραφος 2,

την απόφαση της Επιτροπής της 29ης Δεκεμβρίου 2002 για την κίνηση της διαδικασίας στην παρούσα υπόθεση,

Αφού έδωσε στις ενδιαφερόμενες επιχειρήσεις τη δυνατότητα να γνωστοποιήσουν τις απόψεις τους σε σχέση με τις αιτιάσεις της Επιτροπής,

τη γνώμη της συμβουλευτικής επιτροπής για τις συγκεντρώσεις(3),

την τελική έκθεση του συμβούλου ακροάσεων στην παρούσα υπόθεση(4),

Εκτιμώντας τα ακόλουθα:

(1) Στις 16 Οκτωβρίου 2002 η Επιτροπή έλαβε κοινοποίηση, σύμφωνα με το άρθρο 4 του κανονισμού (ΕΟΚ) αριθ. 4064/89 ("κανονισμός περί συγκεντρώσεων"), για σχεδιαζόμενη συγκέντρωση με την οποία η επιχείρηση The News Corporation Limited, Australia (στο εξής "Newscorp") αποκτά τον πλήρη έλεγχο, κατά την έννοια του άρθρου 3 του κανονισμού περί συγκεντρώσεων, των ιταλικών εταιρειών συνδρομητικής τηλεόρασης Telepiù Spa και Stream Spa (στο εξής, αντίστοιχα "Telepiù" και "Stream"). Η απόκτηση του ελέγχου αυτού θα γίνει μέσω εταιρείας - οχήματος ειδικού σκοπού, η οποία θα αγοράσει τις μετοχές των εν λόγω εταιρειών συνδρομητικής τηλεόρασης. Η Telepiù και η Stream θα συγκεντρώσουν τις δραστηριότητές της τους σε κοινή πλατφόρμα δορυφορικής συνδρομητικής τηλεόρασης απευθείας μετάδοσης (DTH). Η Telecom Italia SpA (η οποία πρωταγωνιστεί στην ιταλική αγορά τηλεπικοινωνιών, στο εξής "Telecom Italia") θα κατέχει μειοψηφικό μερίδιο (19,9 %) στη νέα κοινή πλατφόρμα συνδρομητικής τηλεόρασης.

(2) Κατόπιν εξέτασης της κοινοποίησης και όλων των δεσμεύσεων που υπέβαλε η Newscorp στις 31 Οκτωβρίου 2002, η Επιτροπή κατέληξε στις 29 Νοεμβρίου 2002 στο συμπέρασμα ότι η κοινοποιηθείσα πράξη εμπίπτει στο πεδίο εφαρμογής του κανονισμού περί συγκεντρώσεων και ότι προκαλεί σοβαρές αμφιβολίες ως προς το συμβιβάσιμό της με την κοινή αγορά και τη συμφωνία για τον ΕΟΧ. Συνεπώς η Επιτροπή αποφάσισε να κινήσει τη διαδικασία σύμφωνα με το άρθρο 6 παράγραφος 1 στοιχείο γ) του κανονισμού περί συγκεντρώσεων.

(3) Στις 14 Ιανουαρίου 2003 η Newscorp υπέβαλε νέες δεσμεύσεις.

(4) Στις 5 και 6 Μαρτίου 2003 πραγματοποιήθηκε προφορική ακρόαση.

(5) Στις 13 Μαρτίου 2003 η Newscorp υπέβαλε τις τελικές δεσμεύσεις της.

(6) Η συμβουλευτική επιτροπή συζήτησε το σχέδιο της παρούσας απόφασης στις 20 Μαρτίου 2003.

I. ΤΑ ΜΕΡΗ

(7) Η Newscorp είναι εταιρεία μέσων ενημέρωσης που δραστηριοποιείται στις ΗΠΑ, Καναδά, Ευρώπη, Αυστραλία, Λατινική Αμερική και Λεκάνη του Ειρηνικού. Οι δραστηριότητες της Newscorp περιλαμβάνουν την παραγωγή και διανομή κινηματογραφικών ταινιών και τηλεοπτικών προγραμμάτων, τη δορυφορική και καλωδιακή τηλεοπτική μετάδοση, την έκδοση εφημερίδων, περιοδικών και βιβλίων, την παραγωγή και διανομή προϊόντων και υπηρεσιών προβολής και διαφήμισης, την ανάπτυξη ψηφιακής μετάδοσης, την ανάπτυξη συστημάτων πρόσβασης υπό όρους και διαχείρισης συνδρομητών και τη δημιουργία και διανομή on-line (επιγραμμικών) προγραμμάτων.

(8) Η Telepiù ξεκίνησε τη λειτουργία της το 1991 ως πλατφόρμα αναλογικής συνδρομητικής τηλεόρασης. Από το 1996, η Telepiù λειτουργεί επίσης ως συνδρομητικός ραδιοτηλεοπτικός φορέας μέσω ψηφιακής δορυφορικής μετάδοσης (DTH) και, σε μικρότερο βαθμό, μέσω καλωδιακής μετάδοσης. Η Telepiù δραστηριοποιείται επίσης στον τομέα της ψηφιακής χερσαίας μετάδοσης (DTT) σε δοκιμαστική βάση σε λιγοστές περιοχές της ιταλικής επικράτειας. Από το 1997 η Telepiù ελέγχεται εξ ολοκλήρου από την Vivendi Universal SA. Η Telepiù λειτουργεί κυρίως μέσω των θυγατρικών της. Ειδικότερα, η Europa TV SpA και η Prima TV SpA είναι υπεύθυνες για τις εκδοτικές δραστηριότητες της Telepiù και για την αγορά τηλεοπτικών δικαιωμάτων επί αθλητικών διοργανώσεων και κινηματογραφικών ταινιών. Έχουν, αντίστοιχα, αποκλειστικό δικαίωμα εκμετάλλευσης της αναλογικής χερσαίας μετάδοσης και άδεια για δορυφορική ψηφιακή μετάδοση. Η Omega TV SpA είναι υπεύθυνη για τις εσωτερικές παραγωγές προγράμματος και τη διαχείριση της προσφοράς της ψηφιακής δορυφορικής μετάδοσης με πληρωμή ανά εκπομπή της Telepiù. Η Atena Servizi SpA παρέχει τις τεχνικο-διοικητικές υπηρεσίες για την ψηφιακή πλατφόρμα και τις αγορές δικαιωμάτων μετάδοσης για τους σταθμούς τρίτων που θα προσφέρονται στη συγκεκριμένη πλατφόρμα. Τέλος η TeleCare SpA, εταιρεία ελεγχόμενη από την Atena Servizi, είναι υπεύθυνη για το κέντρο κλήσεων.

(9) Η Stream συστάθηκε το 1993 και άρχισε να λειτουργεί ως πλατφόρμα συνδρομητικής τηλεόρασης στην Ιταλία το 1998, μεταδίδοντας σε DTH. Το διάστημα μεταξύ 1993 και 1997 η Stream λειτουργούσε μόνον ως προμηθευτής υπηρεσιών διανομής προγραμμάτων συνδρομητικής τηλεόρασης για άλλες επιχειρήσεις. Σήμερα η Stream δραστηριοποιείται αποκλειστικά στον τομέα της ψηφιακής τεχνολογίας, μεταδίδοντας τα σήματά της μέσω δορυφόρου και, σε μικρότερο βαθμό, καλωδιακά. Πριν τα μέσα του 2000 οι μέτοχοι της Stream ήσαν οι εξής: Telecom Italia (35 %), Newscorp (35 %), Cecchi Gori Group FINMAVI SpA (CGG) (18 %) και S.D.S. - Società Diritti Sportivi Srl (SDS) (12 %). Από τα μέσα του 2000, κατόπιν άδειας της Επιτροπής(5) τον έλεγχο της Stream απόκτησαν από κοινού η Newscorp και η Telecom Italia εξ ημισείας κατόπιν συμφωνίας των μετόχων.

II. Η ΣΥΓΚΕΝΤΡΩΣΗ

(10) Η σχεδιαζόμενη συγκέντρωση συνίσταται στην απόκτηση του αποκλειστικού ελέγχου της Telepiù και της Stream από τη Newscorp με σκοπό τη συνέχιση του συνδυασμού των κοινών επιχειρηματικών δραστηριοτήτων τους. Για το σκοπό αυτό, την 1η Οκτωβρίου 2002, η Newscorp και η Telecom Italia συνήψαν "συμφωνία εξαγοράς μετοχών" με την Vivendi Universal SA, τον όμιλο Canal+ SA και την Canal+ Europe B.V. (που αναφέρονται συλλογικά ως "όμιλος Vivendi"), η οποία προβλέπει την απόκτηση του 100 % των μετοχών της Telepiù από τη Newscorp μέσω εταιρείας - οχήματος ειδικού σκοπού που ανήκει εξ ολοκλήρου στη Stream.

(11) Ταυτόχρονα, η Newscorp και η Telecom Italia συνήψαν "συμφωνία πλαίσιο" με την οποία προτίθενται: i) να παρέχουν χρηματοδότηση στη Stream, ii) να επανακαθορίσουν τα συμφέροντά τους και τους αντίστοιχους ρόλους τους στη Stream και, μέσω της Stream, να συστήσουν και να εισφέρουν κεφάλαια σε μία κατά 100 % ελεγχόμενη θυγατρική της Stream ως εταιρεία-όχημα ειδικού σκοπού που θα πραγματοποιήσει την εξαγορά της Telepiù και iii) να ρυθμίσουν τις μελλοντικές σχέσεις τους ως μετόχων της Stream και τη σχετική συμμετοχή στην εταιρεία-όχημα ειδικού σκοπού. Οι πράξεις αυτές θα ακολουθηθούν από τη δημιουργία κοινής πλατφόρμας συνδρομητικής τηλεόρασης DTH που θα συγχωνεύσει τις δραστηριότητες της Stream και της Telepiù.

(12) Τέλος, η "συμφωνία των μετόχων", που επισυνάπτεται στη συμφωνία πλαίσιο, διέπει τη σχέση μεταξύ της Newscorp και της Telecom Italia ως μετόχων της Stream.

(13) Η Telecom Italia θα έχει συμμετοχή 19,9 % στην κοινή πλατφόρμα και η Newscorp 80,1 %. Πιθανόν κι άλλοι επενδυτές να είναι σε θέση να προσχωρήσουν στη μετοχική δομή απλώς και μόνο για λόγους οικονομικού συμφέροντος. Η συμφωνία εξαγοράς μεριδίων αναφέρει ότι οι εν λόγω πιθανοί επενδυτές δεν θα έχουν, είτε μεμονωμένα είτε από κοινού με άλλους, κανένα δικαίωμα ελέγχου επί της κοινής πλατφόρμας, πράγμα που σημαίνει ότι δεν μπορούν να ασκούν καμία επίδραση στον καθορισμό της επιχειρηματικής πολιτικής ούτε να συμμετέχουν στο σχεδιασμό της διαχείρισής της.

(14) Καίτοι βασίζεται σε διάφορες συμβάσεις, η απόκτηση του αποκλειστικού ελέγχου της Stream και της Telepiù από τη Newscorp πρέπει να θεωρηθεί ως ενιαία συγκέντρωση με μοναδικό σκοπό την απόκτηση του αποκλειστικού ελέγχου της κοινής πλατφόρμας από τη Newscorp. Η σχεδιαζόμενη πράξη αποτελεί συνεπώς συγκέντρωση υπό την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων.

(15) Η σχεδιαζόμενη πράξη αποτελεί εξέλιξη πράξης που είχε εξετάσει διεξοδικά η ιταλική αρχή ανταγωνισμού (IAA) το 2002(6). Βάσει εκείνης της πράξης, σε αντίθεση με την παρούσα, ο όμιλος Vivendi θα αποκτούσε τον αποκλειστικό έλεγχο της ιταλικής πλατφόρμας συνδρομητικής τηλεόρασης DTH που προκύπτει από το συνδυασμό των επιχειρηματικών δραστηριοτήτων της Stream και της Telepiù. Στο σενάριο εκείνο, η Telecom Italia από κοινού με τη Newscorp ήσαν οι "πωλητές", ενώ στην παρούσα υπόθεση, η Telecom Italia διατηρεί κάποια σχέση με την κοινή πλατφόρμα. Η πράξη εγκρίθηκε από την ΙΑΑ με απόφαση της 13ης Μαΐου 2002, η οποία επιβάλλει όρους παρεμφερείς με τις αναλήψεις υποχρεώσεων που υπέβαλαν τα μέρη κατά το πρώτο στάδιο της έρευνας της Επιτροπής. Στη συνέχεια η συμφωνία εγκαταλείφθηκε από τον όμιλο Vivendi.

III. Η ΚΟΙΝΟΤΙΚΗ ΔΙΑΣΤΑΣΗ

(16) Ο ολικός συνδυασμένος κύκλος εργασιών των συγκεκριμένων επιχειρήσεων παγκοσμίως υπερβαίνει τα 5000 εκατ. EUR (Newscorp [...]*(7) EUR τον Ιούνιο του 2002, Stream [...]*EUR το 2001, Telepiù [...]*EUR το 2001). Ο ολικός κύκλος εργασιών σε ολόκληρη την Κοινότητα εκάστης από δύο τουλάχιστον από τις συγκεκριμένες επιχειρήσεις υπερβαίνει τα 250 εκατ. EUR (Newscorp [...]*EUR τον Ιούνιο του 2002 και Telepiù [...]*EUR το 2001, ενώ η Stream πραγματοποίησε [...]*EUR το 2001). Τα μέρη δεν πραγματοποιούν άνω των δύο τρίτων του κύκλου εργασιών τους σε ένα και το αυτό κράτος μέλος (η Newscorp πραγματοποιεί τα δύο τρίτα του κύκλου εργασιών της σε ολόκληρη την Κοινότητα στο Ηνωμένο Βασίλειο, η Stream και η Telepiù στην Ιταλία). Συνεπώς η πράξη έχει κοινοτική διάσταση σύμφωνα με το άρθρο 1 παράγραφος 2 του κανονισμού περί συγκεντρώσεων.

IV. ΕΚΤΙΜΗΣΗ ΒΑΣΕΙ ΤΟΥ ΑΡΘΡΟΥ 2 ΤΟΥ ΚΑΝΟΝΙΣΜΟΥ ΠΕΡΙ ΣΥΓΚΕΝΤΡΩΣΕΩΝ

Α. Η ΣΧΕΤΙΚΗ ΑΓΟΡΑ ΠΡΟΪΟΝΤΟΣ ΚΑΙ ΟΙ ΓΕΩΓΡΑΦΙΚΕΣ ΑΓΟΡΕΣ

(17) Η συγκέντρωση επηρεάζει ορισμένες αγορές στην ιταλική επικράτεια.

1. Η ΑΓΟΡΑ ΣΥΝΔΡΟΜΗΤΙΚΗΣ ΤΗΛΕΟΡΑΣΗΣ

Η αγορά προϊόντος

(18) Η Newscorp θεωρεί ότι η σχεδιαζόμενη πράξη πρέπει να αξιολογηθεί στο πλαίσιο της συνολικής αγοράς ραδιοτηλεοπτικής μετάδοσης στην Ιταλία που περιλαμβάνει υπηρεσίες τόσο συνδρομητικής τηλεόρασης όσο και τηλεόρασης ελεύθερης πρόσβασης. Τα μέρη υποστηρίζουν ότι η Επιτροπή αναγνωρίζει την αλληλεπίδραση μεταξύ των δύο τμημάτων σε προηγούμενες αποφάσεις(8). Η Newscorp προβάλλει την άποψη ότι, σε σχέση με την ιταλική αγορά, η Επιτροπή μπορεί, για διάφορους λόγους, να καταλήξει στο συμπέρασμα ότι η σχετική αγορά προϊόντος πρέπει να περιλαμβάνει υπηρεσίες τόσο συνδρομητικής τηλεόρασης όσο και τηλεόρασης ελεύθερης πρόσβασης. Η Newscorp ισχυρίζεται περαιτέρω ότι η ισχύς των τηλεοπτικών φορέων ελεύθερης πρόσβασης στην ειδική περίπτωση της Ιταλίας ασκεί πραγματική πίεση στις επιχειρήσεις συνδρομητικής τηλεόρασης.

(19) Η εκτεταμένη έρευνα που πραγματοποιήθηκε στην παρούσα υπόθεση έδειξε ότι στην Ιταλία υπάρχει σαφής διάκριση, από την άποψη τόσο των καταναλωτών όσο και των προμηθευτών, μεταξύ τηλεόρασης ελεύθερης πρόσβασης και συνδρομητικής τηλεόρασης. Το πεδίο της έρευνας συμπεριλάμβανε τους ραδιοτηλεοπτικούς φορείς ελεύθερης πρόσβασης, τους προμηθευτές καναλιών, τα ποδοσφαιρικά σωματεία και τις ενώσεις καταναλωτών. Στις ακόλουθες παραγράφους παρουσιάζονται συνοπτικά τα βασικά ζητήματα που ανέκυψαν από τον έλεγχο της αγοράς.

Ραδιοτηλεοπτικοί φορείς ελεύθερης πρόσβασης

(20) Η διαπίστωση ότι η τηλεόραση ελεύθερης πρόσβασης και η συνδρομητική τηλεόραση αποτελούν ξεχωριστές αγορές αναγνωρίζεται τόσο από τις μεγαλύτερες (ραδιοτηλεοπτικοί φορείς που μεταδίδουν σε εθνική κλίμακα) όσο και από τις περισσότερες μικρότερες (ραδιοτηλεοπτικοί φορείς που μεταδίδουν σε περιφερειακή ή τοπική κλίμακα) επιχειρήσεις τηλεόρασης ελεύθερης πρόσβασης. Σχεδόν όλοι οι ερωτηθέντες ραδιοτηλεοπτικοί φορείς υποστήριξαν ότι ο τύπος περιεχομένου και τα προγράμματα που προσφέρει η συνδρομητική τηλεόραση δεν είναι τα ίδια με αυτά που διατίθενται στην τηλεόραση ελεύθερης πρόσβασης. Αυτό δημιουργεί σαφώς διαφορετική έλξη των δύο υπηρεσιών για τους τελικούς καταναλωτές. Επιπλέον, όσον αφορά τη δυνατότητα υποκατάστασης από την πλευρά της προσφοράς, δεδομένου ότι διαφέρουν τα επιχειρηματικά πρότυπα των δύο τύπων ραδιοτηλεοπτικών φορέων, οι επιχειρήσεις συνδρομητικής τηλεόρασης δεν είναι σε θέση να μεταστραφούν βραχυπρόθεσμα στην τηλεόραση ελεύθερης πρόσβασης και αντιστρόφως, χωρίς αυτό να συνεπάγεται σημαντικό πρόσθετο κόστος και κινδύνους(9). Ειδικότερα, η τηλεόραση ελεύθερης πρόσβασης βασίζεται σε μεγάλο βαθμό σε έσοδα προερχόμενα από διαφημίσεις ή δημόσια κονδύλια (κρατικές συνεισφορές), ενώ η συνδρομητική τηλεόραση βασίζεται σε έσοδα προερχόμενα από τις συνδρομές (και σε πολύ μικρότερο βαθμό -γύρω στο 5 % στην Ιταλία- από διαφημίσεις).

(21) Ενώ το "κοινό" (ή "μερίδιο" τηλεθεατών) αποτελεί την παράμετρο για την εκτίμηση της επιτυχίας της τηλεόρασης ελεύθερης πρόσβασης (λαμβάνοντας υπόψη το δυνητικό ποσοστό τηλεθεατών που επηρεάζονται από τη διαφήμιση), ο αριθμός των συνδρομητών αποτελεί τη βασική παράμετρο για τη συνδρομητική τηλεόραση. Οι απαντώντες ανέφεραν επίσης ότι για συγκεκριμένα είδη περιεχομένου, για παράδειγμα αθλητικά προγράμματα και, ειδικότερα, ποδοσφαιρικούς αγώνες, η συνδρομητική τηλεόραση είναι σε θέση να προσφέρει πολυάριθμες εκδηλώσεις, ακόμα και ταυτόχρονα. Aυτή η προσφορά δέσμης καναλιών είναι ασυγκρίτως ανώτερη από εκείνη που διατίθεται σε τηλεθεατές ελεύθερης πρόσβασης που, στην καλύτερη περίπτωση, παρακολουθούν μία εκδήλωση τη φορά, για παράδειγμα ένα ποδοσφαιρικό αγώνα. Συνεπώς, εν προκειμένω, οι υπηρεσίες συνδρομητικής τηλεόρασης και τηλεόρασης ελεύθερης πρόσβασης δεν είναι πλήρως ανταλλάξιμες από την προοπτική του καταναλωτή. Πράγματι, ορισμένοι ραδιοτηλεοπτικοί φορείς ελεύθερης πρόσβασης επισήμαναν ότι οι τηλεθεατές της συνδρομητικής τηλεόρασης ενδιαφέρονται συνήθως για προγράμματα συγκεκριμένου είδους, για παράδειγμα αθλητικές διοργανώσεις και κινηματογραφικές ταινίες, που διατίθεται αποκλειστικά στη συνδρομητική τηλεόραση.

(22) Επιπλέον, ορισμένοι ραδιοτηλεοπτικοί φορείς ελεύθερης πρόσβασης που κυριαρχούν στην αγορά ανέφεραν ότι, ακόμα και αν υπάρχει κάποιος βαθμός αλληλεπίδρασης μεταξύ συνδρομητικής τηλεόρασης και τηλεόρασης ελεύθερης πρόσβασης, οι εταιρείες που παρέχουν περιεχόμενο τείνουν να πολλαπλασιάζουν τις πηγές εσόδων τους, προβαίνοντας σε σαφή διάκριση των "κατηγοριών πωλήσεων" μεταξύ συνδρομητικής τηλεόρασης και τηλεόρασης ελεύθερης πρόσβασης. Αυτό συμβάλλει σαφώς στον προσδιορισμό ξεχωριστών αγορών.

Προμηθευτές καναλιών

(23) Παρεμφερείς απόψεις διατύπωσαν πολλοί προμηθευτές καναλιών, που ανέφεραν ότι η συνδρομητική τηλεόραση και η τηλεόραση ελεύθερης πρόσβασης ανήκουν σε διακεκριμένες αγορές.

(24) Οι διαφορές που υπάρχουν στα τυπικά μοντέλα εσόδων μεταξύ των δύο τύπων ραδιοτηλεοπτικών φορέων συμβάλλουν στην τοποθέτησή τους σε διαφορετικά ανταγωνιστικά πεδία από την άποψη της προσφοράς. Παρατηρήθηκε επίσης ότι, καίτοι εν προκειμένω υπάρχει άμεση οικονομική σχέση μεταξύ του ραδιοτηλεοπτικού φορέα και των τηλεθεατών όσον αφορά τη συνδρομητική τηλεόραση (μέσω των συνδρομών), αυτό δεν ισχύει για την τηλεόραση ελεύθερης πρόσβασης, όπου η οικονομική σχέση υφίσταται μεταξύ του ραδιοτηλεοπτικού φορέα και των διαφημιστικών εταιρειών. Επιπλέον, λαμβάνοντας υπόψη τα αντίστοιχα προγράμματά τους, από την άποψη των τελικών καταναλωτών η σχέση μεταξύ των δύο τύπων τηλεόρασης μπορεί να χαρακτηριστεί ως "συμπληρωματική" παρά "εναλλακτική".

(25) Λαμβάνοντας υπόψη την προοπτική της προσφοράς των παραγωγών θεματικών καναλιών, οι απαντώντες ανέφεραν ότι μόνον η συνδρομητική τηλεόραση θεωρείται πιθανός αγοραστής του περιεχομένου, ενώ οι επιχειρήσεις τηλεόρασης ελεύθερης πρόσβασης μετά δυσκολίας αποτελούν κατάλληλη εναλλακτική λύση.

(26) Παρ' όλα αυτά, ορισμένοι απαντώντες υποστήριξαν ότι όλοι οι ραδιοτηλεοπτικοί φορείς ανταγωνίζονται σε μία παγκόσμια αγορά λιανικής για τηλεθεατές και σε μία παγκόσμια αγορά χονδρικής για την απόκτηση υλικού προγράμματος. Εν προκειμένω, αναφέρθηκε ότι "όσον αφορά την απόκτηση των καλούμενων ταινιών 'αρχείου' (ταινίες που μεταδίδονται από συνδρομητικά κανάλια όχι μεγάλης θεαματικότητας), υπάρχει ανταγωνισμός μεταξύ συνδρομητικής τηλεόρασης και τηλεόρασης ελεύθερης πρόσβασης." Όμως, κατά τον προσδιορισμό ορισμένων ειδικών στοιχείων του περιεχομένου, ένα τρίτο μέρος αναγνώρισε ότι "εν γένει, δεν υπάρχει ανταγωνισμός μεταξύ επιχειρήσεων συνδρομητικής τηλεόρασης και επιχειρήσεων τηλεόρασης ελεύθερης πρόσβασης όσον αφορά την απόκτηση/πώληση καναλιών και προγραμμάτων". Ένας άλλος από τους απαντώντες ανέφερε ότι, σε κάθε περίπτωση, ακόμα και αν η συνδρομητική τηλεόραση και η τηλεόραση ελεύθερης πρόσβασης αποτελούν ξεχωριστές αγορές, "αμφότερες βασίζονται στις ίδιες πηγές προγραμμάτων", πράγμα που "σημαίνει ότι οι τιμές και οι όροι που αποτελούν αντικείμενο διαπραγματεύσεων στο ένα τμήμα επηρεάζουν και το άλλο".

(27) Τρίτοι υπογράμμισαν ότι οι δύο αγορές διαφέρουν ουσιαστικά λόγω κυρίως τεσσάρων στοιχείων: α) το επιχειρηματικό πρότυπο που καθιστά τα δύο προϊόντα διαφορετικά από την άποψη της προσφοράς, β) τη διάσταση, γ) το περιεχόμενο και δ) τα προγράμματα. Αφήνοντας κατά μέρος τα τρία πρώτα στοιχεία, που έχουν ήδη συζητηθεί, όσον αφορά τα προγράμματα, είναι σημαντικό να υπογραμμιστεί ότι η τηλεόραση ελεύθερης πρόσβασης έχει σταθερές "ώρες μετάδοσης του προγράμματος" καθ' όλη τη διάρκεια της ημέρας και της εβδομάδας, ενώ η συνδρομητική τηλεόραση (ιδίως τα θεματικά κανάλια που προσφέρονται μέσω συνδρομητικών πλατφορμών) έχει προγραμματισμό που επιτρέπει διάφορες "επαναλήψεις" του ίδιου περιεχομένου/ προγράμματος σε διάφορες χρονικές στιγμές στη διάρκεια της ίδιας ημέρας και εβδομάδας. Συνεπώς, οι τηλεθεατές της συνδρομητικής τηλεόρασης μπορούν να παρακολουθούν το πρόγραμμα της επιλογής τους (σε συνδρομητικό κανάλι) αρκετές φορές στη διάρκεια της ίδιας ημέρας ακόμα και της ίδιας εβδομάδας.

(28) Οι απαντώντες, όμως αναγνώρισαν ότι η παρουσία υψηλού αριθμού χερσαίων τηλεοράσεων ελεύθερης πρόσβασης στην Ιταλία επηρεάζει το βαθμό διείσδυσης των υπηρεσιών συνδρομητικής τηλεόρασης και, σε κάποιο βαθμό, την ικανότητα των προμηθευτών περιεχομένου να διανέμουν τα προϊόντα τους μέσω συνδρομητικής πλατφόρμας.

Ποδοσφαιρικές ομάδες

(29) Τα ποδοσφαιρικά σωματεία έχουν πολύ στενή σχέση με επιχειρήσεις συνδρομητικής τηλεόρασης, εφόσον η ροή εσόδων τους εξαρτάται ιδιαίτερα από την πώληση των ραδιοτηλεοπτικών δικαιωμάτων τους στη συνδρομητική τηλεόραση. Αυτό έχει ιδιαίτερη σημασία για την Ιταλία. Στην πραγματικότητα, η ευρεία πλειοψηφία των ιταλικών ποδοσφαιρικών σωματείων (ομάδες πρώτης και δεύτερης κατηγορίας) ανέφεραν ότι οι αγορές συνδρομητικής τηλεόρασης και τηλεόρασης ελεύθερης πρόσβασης είναι σαφώς ευδιάκριτες και ότι η τηλεόραση ελεύθερης πρόσβασης δεν ανταγωνίζεται άμεσα στην ίδια αγορά με τη συνδρομητική τηλεόραση. Η διαφορά έγκειται σε τέσσερα βασικά στοιχεία: α) τεχνολογικές διαφορές, β) το καθεστώς αδειών/εγκρίσεων που απαιτείται για τη λειτουργία στο συγκεκριμένο τομέα, γ) τη σχέση με τους τελικούς χρήστες και δ) το διαφορετικό σύστημα χρηματοδότησης στο οποίο βασίζονται οι δύο τύποι τηλεόρασης. Συνεπώς οι βασικές αυτές διαφορές πρέπει να συνδυαστούν με την κυριότερη διαφορά όσον αφορά την "προσφορά προϊόντος" που χαρακτηρίζει τις δύο αγορές.

(30) Από την προοπτική της προσφοράς, υποστηρίζεται ότι, όσον αφορά την απευθείας μετάδοση ποδοσφαιρικών αγώνων που πραγματοποιούνται καθ' όλη τη διάρκεια του έτους (για παράδειγμα το Ιταλικό Κύπελλο, πρώτης και δεύτερης κατηγορίας) η τηλεόραση ελεύθερης πρόσβασης δεν ανταγωνίζεται τη συνδρομητική τηλεόραση για την απόκτηση των σχετικών αποκλειστικών δικαιωμάτων, ενώ υπάρχει κάποιος βαθμός ανταγωνισμού για φιλικές ποδοσφαιρικές συναντήσεις, κυριότερα στιγμιότυπα ή άλλα προϊόντα. Η πλειονότητα των ποδοσφαιρικών ομάδων τείνουν να θεωρούν το "ποδόσφαιρο" ως ενιαίο προϊόν που συνδέεται κυρίως με την εκμετάλλευσή του από τη συνδρομητική μετάδοση. Οι ενδεχόμενες εξαιρέσεις εν προκειμένω (για παράδειγμα, κυριότερα στιγμιότυπα ή μαγνητοσκοπημένες συναντήσεις) δείχνουν ότι μπορεί να υπάρχουν κάποια περιθώρια για την τηλεόραση ελεύθερης πρόσβασης ώστε να εκμεταλλευτεί συναφή με το ποδόσφαιρο προϊόντα, αλλά οι περιπτώσεις αυτές είναι σποραδικού χαρακτήρα και οριακής σημασίας.

(31) Εν προκειμένω, ορισμένοι από τους απαντώντες ανέφεραν ότι εφόσον οι κάτοχοι δικαιωμάτων (οι ποδοσφαιρικές ομάδες), το προϊόν (ο ποδοσφαιρικός αγώνας) και ο στόχος (οι καταναλωτές) είναι τελικώς οι ίδιοι, ανεξαρτήτως του τρόπου μετάδοσης (κρυπτογραφημένος ή απευθείας μετάδοση), μπορεί να υποστηριχθεί ότι η συνδρομητική τηλεόραση και η τηλεόραση ελεύθερης πρόσβασης ανταγωνίζονται στην ίδια αγορά. Όμως, λαμβανομένου υπόψη α) του γεγονότος ότι οι πλατφόρμες συνδρομητικής τηλεόρασης έχουν τη δυνατότητα να μεταδίδουν πολλούς αγώνες ταυτόχρονα και β) ότι οι ποδοσφαιρικές ομάδες, ιδίως οι μεσαίες και οι μικρές, προτιμούν να πωλούν τα δικαιώματά τους στη συνδρομητική τηλεόραση προκειμένου να διατηρηθεί η προσέλευση στα γήπεδα, καθώς επίσης και γ) των χαρακτηριστικών και της συμπεριφοράς στην αγορά των περισσότερων προμηθευτών δικαιωμάτων όσον αφορά ποδοσφαιρικές διοργανώσεις, συνάγεται ότι υπάρχει σαφής διαφορά στα προϊόντα για τα οποία είναι εφικτό και εύκολο να υποβληθούν προσφορές.

Ενώσεις καταναλωτών

(32) Τέθηκαν κάποια ερωτήματα σε σχετικές ιταλικές ενώσεις καταναλωτών (Adusbef, Aduc, Altroconsumo, Codacons, Confconsumatori, Federconsumatori). Οι απαντώντες ανέφεραν ότι ακόμα και αν μπορεί να υφίσταται στην Ιταλία ανταγωνιστική πίεση μεταξύ τηλεόρασης ελεύθερης πρόσβασης και συνδρομητικής τηλεόρασης λόγω της ύπαρξης τεράστιου δικτύου τηλεοράσεων ελεύθερης πρόσβασης που έχουν σημαντική σειρά προγραμμάτων, είναι παρ' όλα αυτά απίθανο αύξηση της τάξης του 5-10 % των συνδρομών για πλατφόρμα συνδρομητικής τηλεόρασης να επιφέρει "μεταστροφή" των συνδρομητών και διακοπή συνδρομής ή μη προσέλκυση συνδρομητών(10).

(33) Αυτό οφείλεται κυρίως στο ότι ο τηλεθεατής της συνδρομητικής τηλεόρασης διαφέρει τυπικά από τον τηλεθεατή της τηλεόρασης ελεύθερης πρόσβασης. Οι καταναλωτές που επιθυμούν να εγγραφούν ως συνδρομητές καθοδηγούνται από ένα ιδιαίτερα έντονο ενδιαφέρον για ειδικά θέματα (όπως αθλητικά προγράμματα, κινηματογραφικές ταινίες ή μουσικά προγράμματα), τα οποία δεν θεωρούν ότι καλύπτει η παραδοσιακή γενικού χαρακτήρα τηλεόραση ελεύθερης πρόσβασης. Εν προκειμένω, αναφέρθηκε ότι η απόφαση εγγραφής είναι συχνά συναισθηματικού χαρακτήρα, καθοδηγούμενη από την έλξη του περιεχομένου που προσφέρει η συνδρομητική τηλεόραση, για παράδειγμα ποδοσφαιρικοί αγώνες της εθνικής ομάδας. Το χαρακτηριστικό αυτό φαίνεται να καθιστά ασαφή τα όρια μεταξύ του καταναλωτή υπηρεσιών συνδρομητικής τηλεόρασης και του "υποστηρικτή" ή οπαδού συγκεκριμένης ομάδας ή αθλήματος ή περιεχομένου.

Συμπληρωματικά στοιχεία

(34) Η έρευνα αγοράς τόνισε ορισμένα στοιχεία που συνηγορούν υπέρ της διάκρισης μεταξύ των αγορών συνδρομητικής τηλεόρασης και τηλεόρασης ελεύθερης πρόσβασης.

(35) Το πρώτο στοιχείο σχετίζεται με το διαφορετικό λογισμικό που απαιτείται για τη χρήση συνδρομητικής τηλεόρασης σε αντίθεση με την τηλεόραση ελεύθερης πρόσβασης. Ο καταναλωτής συνδρομητικής τηλεόρασης χρειάζεται έναν αποκωδικοποιητή (το καλούμενο "set top box" -ειδική συσκευή που χορηγείται σε κάθε συνδρομητή- ή STB) για την αποκρυπτογράφηση του ραδιοτηλεοπτικού σήματος. Το STB αγοράζεται ή εκμισθώνεται, επιπλέον του συνήθους τηλεοπτικού δέκτη. Το STB είναι συσκευή με λογισμικό που ο καταναλωτής τηλεόρασης ελεύθερης πρόσβασης δεν χρειάζεται για τη χερσαία αναλογική μετάδοση. Η διαφορά στις απαιτήσεις λογισμικού είναι ιδιαίτερα σημαντική στην Ιταλία δεδομένου ότι, προς το παρόν, καμία τηλεόραση ψηφιακής χερσαία μετάδοσης (DTT) δεν διατίθεται στο εμπόριο. Δεν αποκλείεται στο μέλλον η διαφορά αυτή να καταστεί λιγότερο σημαντική εφόσον, μετά την εισαγωγή της DTT, οι δέκτες "χερσαίας" μετάδοσης θα χρειάζονται επίσης αποκωδικοποιητή για τη λήψη των ψηφιακών σημάτων. Όμως, βάσει των προγραμμάτων της ιταλικής κυβέρνησης η εισαγωγή της DTT θα πραγματοποιηθεί στα τέλη του 2006 (σε αντίθεση με άλλες χώρες όπως η Ισπανία ή το Ηνωμένο Βασίλειο(11), όπου τα ψηφιακά χερσαία μέσα μετάδοσης είναι ήδη λειτουργικά). Επιπλέον, οι τελευταίες προβλέψεις της αγοράς δείχνουν ότι η αναλογική τηλεόραση στην Ιταλία θα καταργηθεί σε μεταγενέστερο στάδιο.

(36) Επιπλέον οι ξεχωριστές λειτουργικότητες που προσφέρει η ψηφιακή τεχνολογία, που μέχρι σήμερα διατίθενται μόνο σε καταναλωτές συνδρομητικής τηλεόρασης είναι επίσης σημαντικές. Εκτός από τη δυνατότητα της ταυτόχρονης προβολής διαφόρων γεγονότων μέσω πολλαπλών καναλιών, η συνδρομητική τηλεόραση στην Ιταλία προσφέρει ολόκληρο φάσμα πρόσθετων χαρακτηριστικών που είναι εφικτά μόνο μέσω της ψηφιακής τεχνολογίας. Σαφή παραδείγματα αποτελούν, μεταξύ άλλων, οι ηλεκτρονικοί οδηγοί προγράμματος (EPG) και η διαδραστικότητα. Οι τηλεθεατές αθλητικών διοργανώσεων μπορούν να επιλέγουν εύκολα το θέαμα που επιθυμούν να παρακολουθήσουν, ακολουθώντας για παράδειγμα τις διάφορες μηχανές λήψεως που κινηματογραφούν το Grand Prix της Formula 1 (από το εσωτερικό του ενός αυτοκινήτου στο άλλο ή το χώρο παραπλεύρως της πίστας), ξαναβλέποντας τη φάση όπου σημειώνεται γκολ στη διάρκεια ποδοσφαιρικού αγώνα ή παρακολουθώντας ένα πέναλτι από τη μηχανή λήψεως που βρίσκεται εντός του τέρματος.

(37) Όλα τα περιγραφόμενα στοιχεία δείχνουν ότι, προς το παρόν, η συνδρομητική τηλεόραση και η τηλεόραση ελεύθερης πρόσβασης παραμένουν σαφώς ευδιάκριτες αγορές στην Ιταλία, παρά την αναντίρρητη αλληλεπίδραση μεταξύ των δύο αγορών. Είναι σαφές ότι όσο ελκυστικότερη είναι η προσφορά ενός ραδιοτηλεοπτικού φορέα ελεύθερης πρόσβασης, τόσο μικρότερο είναι το κίνητρο για ένα τηλεθεατή να επιλέξει τη συνδρομητική τηλεόραση. Αυτό είναι ιδιαίτερα σημαντικό σε χώρες όπως η Ιταλία όπου η τηλεόραση ελεύθερης πρόσβασης προσφέρει ευρεία επιλογή καναλιών, όπου ορισμένα περιλαμβάνουν περιεχόμενα που θεωρούνται ελκυστικά. Εν προκειμένω, η τηλεόραση ελεύθερης πρόσβασης ασκεί αναμφίβολα κάποια πίεση στη συνδρομητική τηλεόραση.

(38) Παρ' όλα αυτά, το κρίσιμο ερώτημα είναι κατά πόσον η πίεση αυτή είναι επαρκώς ισχυρή ώστε να καταστήσει την τηλεόραση ελεύθερης πρόσβασης υποκατάστατο της συνδρομητικής τηλεόρασης. Εν προκειμένω, η ελκυστικότητα της προσφοράς ενός ραδιοτηλεοπτικού φορέα τηλεόρασης ελεύθερης πρόσβασης εξαρτάται εξ ορισμού από τα περιεχόμενα που προσφέρει σε τηλεθεατές. Προς το παρόν, όπως φαίνεται από την έρευνα της αγοράς, οι τύποι περιεχομένων που θεωρούνται στην Ιταλία "υψηλής θεαματικότητας" (ειδικότερα, πρόσφατες κινηματογραφικές επιτυχίες και αθλητικά προγράμματα, κυρίως ποδόσφαιρο) διατίθενται αποκλειστικά μέσω ραδιοτηλεοπτικών φορέων συνδρομητικής τηλεόρασης. Αφενός, τα αθλητικά σωματεία έχουν έντονη την τάση να πωλούν τα δικαιώματα τηλεοπτικής μετάδοσης μόνο σε φορείς συνδρομητικής τηλεόρασης. Αφετέρου, οι σημαντικότεροι παραγωγοί κινηματογραφικών ταινιών πωλούν τα δικαιώματα μετάδοσης κινηματογραφικών ταινιών βάσει ενός συστήματος "κατηγοριών" δικαιωμάτων που προβλέπει ότι η "κατηγορία" συνδρομητική τηλεόραση προηγείται της "κατηγορίας" τηλεόραση ελεύθερης πρόσβασης. Μέχρι σήμερα, οι προμηθευτές περιεχομένου ήσαν απρόθυμοι να παραιτηθούν από το σύστημα "κατηγορία" συνδρομητική τηλεόραση καθώς αυτό θα σήμαινε παραίτηση από μία πρόσθετη πηγή εσόδων. Για όσο χρονικό διάστημα εφαρμόζεται αυτό το επιχειρηματικό μοντέλο, η τηλεόραση ελεύθερης πρόσβασης δεν θα είναι σε θέση να ανταγωνιστεί τη συνδρομητική τηλεόραση όσον αφορά τη μετάδοση πρόσφατων κινηματογραφικών επιτυχιών αμέσως μετά τις "κατηγορίες" του οικιακού βίντεο. Συνεπώς, προς το παρόν υπάρχει στην Ιταλία σαφής διαφορά όσον αφορά τα περιεχόμενα "υψηλής θεαματικότητας" που μπορεί να προσφέρει η τηλεόραση ελεύθερης πρόσβασης και η συνδρομητική τηλεόραση και, το σημαντικότερο, όσον αφορά το χρόνο μετάδοσης του εν λόγω περιεχομένου.

(39) Η παρούσα κατάσταση δεν αποκλείει, όμως, το γεγονός η διάκριση μεταξύ των δύο αγορών να καταστεί σαφέστερη στο μέλλον, για λόγους που συνδέονται μεταξύ άλλων με την εξέλιξη της τεχνολογίας εν γένει και την πρόοδο της ψηφιοποίησης στην Ιταλία. Η μελλοντική εισαγωγή της DTΤ στην Ιταλία θα επιφέρει ασφαλώς αλλαγές στο τηλεοπτικό τοπίο. Επιπλέον, η γενική τάση σύγκλισης μεταξύ των διαφόρων οπτικοακουστικών μέσων αφενός και σύγκλισης μεταξύ μέσων ενημέρωσης και τηλεπικοινωνιών αφετέρου είναι πιθανό να επιφέρει αυξανόμενη εγγύτητα μεταξύ των διαφόρων τρόπων με τους οποίους η ψυχαγωγία και η ενημέρωση παρέχονται στους καταναλωτές και των τρόπων με τους οποίους οι συγκεκριμένοι καταναλωτές τις απολαμβάνουν.

Προηγούμενες αποφάσεις της Επιτροπής

(40) Τα πορίσματα από την έρευνα της αγοράς στην παρούσα υπόθεση είναι παρεμφερή με τους ορισμούς της σχετικής αγοράς που επιβεβαίωσε η Επιτροπή σε προηγούμενες υποθέσεις και οι αρχές ανταγωνισμού άλλων κρατών μελών(12). Στο παρελθόν η Επιτροπή υποστήριξε ότι υπάρχει ξεχωριστή αγορά συνδρομητικής τηλεόρασης, χωρίς διάκριση μεταξύ χερσαίας, δορυφορικής, καλωδιακής ή με άλλο μέσο μετάδοσης. Η συγκεκριμένη αγορά χρηματοδοτείται από συνδρομές και, σε μικρότερο βαθμό, διαφημίσεις και διακρίνεται από την αγορά τηλεόρασης ελεύθερης πρόσβασης, που χρηματοδοτείται από διαφημίσεις ή/και κρατικές συνεισφορές(13).

(41) Ενώ στην περίπτωση της τηλεόρασης ελεύθερης πρόσβασης υπάρχει εμπορική σχέση μόνο μεταξύ του προμηθευτή του προγράμματος και της διαφημιστικής εταιρείας, στην περίπτωση της συνδρομητικής τηλεόρασης υπάρχει επίσης άμεση μεταξύ του προμηθευτή του προγράμματος και του τηλεθεατή ως συνδρομητή. Έτσι η συνδρομητική τηλεόραση διατίθεται στην αγορά μέσω δικτύου διανομέων ή ομάδων πωλήσεων. Το σύστημα διαχείρισης συνδρομητών είναι βασικό και η επιχείρηση συνδρομητικής τηλεόρασης χρειάζεται τεχνολογία πρόσβασης υπό όρους (CAS) προκειμένου να περιορίσει την πρόσβαση στις υπηρεσίες της στους συνδρομητές που πληρώνουν.

(42) Συνεπώς οι όροι του ανταγωνισμού διαφέρουν για τη συνδρομητική τηλεόραση και την τηλεόραση ελεύθερης πρόσβασης. Ενώ στην περίπτωση της τηλεόρασης ελεύθερης πρόσβασης η σχέση μεταξύ του μεριδίου τηλεθέασης και των ποσοστών διαφήμισης αποτελεί τη βασική παράμετρο, στην περίπτωση της συνδρομητικής τηλεόρασης βασικός παράγοντας είναι η σχέση μεταξύ της διαμόρφωσης προγραμμάτων και του αριθμού συνδρομών. Το γεγονός ότι οι συνδρομητές είναι προετοιμασμένοι να καταβάλουν σημαντικά ποσά για τη συνδρομητική τηλεόραση, δείχνει σαφώς ότι η συνδρομητική τηλεόραση είναι ένα διαφορετικό προϊόν με σαφή στόχο.

(43) Όσον αφορά άλλες υπηρεσίες σχετικές με τη συνδρομητική τηλεόραση, η Επιτροπή προσδιόρισε στο παρελθόν δύο άλλες πιθανές αγορές: τις υπηρεσίες πληρωμής ανά εκπομπή(14) και τις διαδραστικές υπηρεσίες ψηφιακής μετάδοσης(15), όπου η τελευταία θεωρείται ως συνδεόμενη και συμπληρωματική της συνδρομητικής τηλεόρασης. Όσον αφορά ειδικότερα υπηρεσίες όπως "πληρωμή ανά εκπομπή" (PPV), "οιονεί βιντεοπαραγγελία" (nVoD) και "βιντεοπαραγγελία" (VoD), η έρευνα της αγοράς αποκάλυψε ότι, προς το παρόν, μπορούν να θεωρηθούν τμήματα της αγοράς συνδρομητικής τηλεόρασης(16).

Τηλεοπτικά κανάλια, ειδικότερα τα συνδρομητικά κανάλια DTH

(44) Κάποιος βαθμός ομοιότητας υπάρχει μεταξύ των συνδρομητικών καναλιών ειδικού ενδιαφέροντος [που σε ορισμένα κράτη μέλη διατίθενται ξεχωριστά στην αγορά(17)] και πλατφορμών συνδρομητικής τηλεόρασης. Μεμονωμένα κανάλια δεν μπορούν να εξομοιωθούν με τη συνδρομητική τηλεόραση που περιλαμβάνει πολλά κανάλια όπως η Stream και ηTelepiù, όπου οι συνδρομητές μπορούν να αποκτήσουν δέσμη καναλιών με "βασικό" και "υψηλής θεαματικότητας" περιεχόμενο (πακέτο). Παρ' όλα αυτά, σε αμφότερες τις περιπτώσεις (κανάλια DTH και συνδρομητική τηλεόραση με πολλά κανάλια), σύμφωνα με τα στοιχεία που προσκομίστηκαν στη διάρκεια της έρευνας της αγοράς, υπάρχει άμεση εμπορική σχέση μεταξύ του προμηθευτή του προγράμματος και του τηλεθεατή ως συνδρομητή. Αμφότερα διατίθενται στην αγορά μέσω δικτύου διανομέων ή χρησιμοποιώντας ομάδες πωλήσεων. Το σύστημα διαχείρισης συνδρομητών είναι σημαντικό και αμφότερα απαιτούν τεχνολογία πρόσβασης υπό όρους (CAS) προκειμένου να περιορίσουν τις υπηρεσίες τους σε συνδρομητές που πληρώνουν.

(45) Για τους σκοπούς της παρούσας υπόθεσης, η Επιτροπή κατέληξε στο συμπέρασμα ότι, στο μέλλον, ανεξάρτητα κανάλια DTH μπορούν να ασκήσουν ανταγωνιστικές πιέσεις στην ιταλική αγορά έναντι συνδρομητικών πλατφορμών με πολλά κανάλια όπως η Stream και η Telepiù εάν περιλαμβάνουν ιδίως περιεχόμενο υψηλής θεαματικότητας (πρόσφατες κινηματογραφικές ταινίες, αθλητικά προγράμματα και ποδοσφαιρικούς αγώνες).

(46) Σε κάθε περίπτωση, δεν είναι αναγκαίο να επιβεβαιωθεί κατά πόσο τα συνδρομητικά κανάλια αποτελούν πιθανή ξεχωριστή αγορά προϊόντος εντός της συνολικής αγοράς συνδρομητικών υπηρεσιών, δεδομένου ότι η συγκέντρωση θα μπορούσε να οδηγήσει στην ενίσχυση δεσπόζουσας θέσης βάσει οποιουδήποτε πιθανού ορισμού αγοράς προϊόντος.

Συμπέρασμα

(47) Υπό το πρίσμα των ανωτέρω, συνάγεται ότι η έρευνα της αγοράς έδειξε ότι στην Ιταλία, καίτοι υπάρχει δυναμική αλληλεπίδραση μεταξύ τηλεόρασης ελεύθερης πρόσβασης και συνδρομητικής τηλεόρασης, πράγμα που έχει επίδραση στη διείσδυση και την επιτυχία της συνδρομητικής τηλεόρασης, υπάρχουν δύο ξεχωριστές αγορές τη συγκεκριμένη χρονική στιγμή, ομοίως με τα πορίσματα των ερευνών της Επιτροπής στον ίδιο τομέα.

Γεωγραφική αγορά

(48) Παρά το γεγονός ότι σε ορισμένες εξειδικευμένες αγορές κανάλια μεταδίδουν σε ολόκληρη την Ευρώπη, η τηλεοπτική μετάδοση παραμένει εν γένει οργανωμένη σε εθνική βάση. Όπως ανέφερε ήδη η Επιτροπή σε ορισμένες αποφάσεις(18), οι αγορές για την οργάνωση της τηλεόρασης είναι εθνικού χαρακτήρα ή αφορούν ομοιογενείς γλωσσικά περιοχές. Αυτό οφείλεται κυρίως σε διαφορετικά κανονιστικά καθεστώτα, γλωσσικούς φραγμούς, πολιτιστικούς παράγοντες και άλλους διάφορους όρους του ανταγωνισμού που κυριαρχούν στα μεμονωμένα κράτη μέλη. Ο συγκεκριμένος ορισμός γεωγραφικής αγοράς επιβεβαιώθηκε στην παρούσα υπόθεση, με ειδική αναφορά στην αγορά συνδρομητικής τηλεόρασης. Συνεπώς, τα όρια της αγοράς προϊόντος για την παρούσα πράξη περιορίζονται στην ιταλική επικράτεια.

2. ΠΡΟΓΕΝΕΣΤΕΡΕΣ ΑΓΟΡΕΣ (ΟΣΟΝ ΑΦΟΡΑ ΤΗ ΣΥΝΔΡΟΜΗΤΙΚΗ ΤΗΛΕΟΡΑΣΗ)

Απόκτηση οπτικοακουστικών τηλεοπτικών περιεχομένων (γενικές εκτιμήσεις)

(49) Η πράξη έχει αντίκτυπο στον τομέα του οπτικοακουστικού περιεχομένου. Στο εσωτερικό αυτής της αγοράς η Stream και η Telepiù δραστηριοποιούνται κυρίως ως αγοραστές δικαιωμάτων ραδιοτηλεοπτικής μετάδοσης(19). Το οπτικοακουστικό περιεχόμενο καλύπτει ορισμένα ετερογενή προϊόντα ψυχαγωγίας. Μεταξύ αυτών είναι, μη περιοριστικά, κινηματογραφικές ταινίες, τηλεοπτικά προγράμματα όλων των ειδών (για παράδειγμα, τηλεταινίες, δραματικές σειρές, κωμικές σειρές, ντοκιμαντέρ, διαγωνισμοί γνώσεων και τηλεπαιχνίδια και ειδήσεις), αθλητικές διοργανώσεις και βασικά και θεματικά κανάλια ("οπτικοακουστικό περιεχόμενο").

(50) Όταν οι ραδιοτηλεοπτικοί φορείς καταρτίζουν τα προγράμματά τους -και γενικότερα τις "προσφορές" τους- πρέπει να λαμβάνουν υπόψη διάφορες μορφές οπτικοακουστικού περιεχομένου. Σύμφωνα με τη Newscorp, εφόσον η ποικιλία του τηλεοπτικού περιεχομένου είναι βασική για τη δημιουργία επιτυχούς πλατφόρμας συνδρομητικής τηλεόρασης, η απόκτηση τηλεοπτικού περιεχομένου συνολικά πρέπει να θεωρηθεί ξεχωριστή αγορά.

(51) Εν προκειμένω, τα πορίσματα της Επιτροπής δείχνουν ότι, καίτοι είναι αλήθεια ότι οι ραδιοτηλεοπτικοί φορείς, ιδίως οι πλατφόρμες συνδρομητικής τηλεόρασης, πρέπει να αγοράζουν ποικίλο τηλεοπτικό περιεχόμενο, από την πλευρά της ζήτησης, δηλαδή, από την προοπτική της τηλεοπτικής επιχείρησης, τα περιεχόμενα αυτά δεν δύνανται να υποκατασταθούν (μία κινηματογραφική ταινία και ένα αμιγώς τηλεοπτικό πρόγραμμα δεν έχουν την ίδια αξία όσον αφορά την προσέλκυση καταναλωτών).

(52) Από την πλευρά της προσφοράς, τα δικαιώματα επί του τηλεοπτικού περιεχόμενου αποτελούν αντικείμενο συναλλαγής βάσει διαφόρων δομών τιμολόγησης και δεν έχουν την ίδια οικονομική αξία. Επιπλέον, οι προμηθευτές ειδικού περιεχομένου δεν είναι σε θέση να μετακινήσουν την παραγωγή μεταξύ των διαφόρων τύπων περιεχομένων. Σε προηγούμενες αποφάσεις, η Επιτροπή υποστήριξε ότι υπάρχουν τουλάχιστον οι ακόλουθες αγορές σχετικά με τηλεοπτικά περιεχόμενα(20): α) κινηματογραφικές ταινίες υψηλής θεαματικότητας, β) ποδοσφαιρικές διοργανώσεις που πραγματοποιούνται τακτικά (κάθε χρόνο) μεταξύ εθνικών ομάδων, γ) ποδοσφαιρικές διοργανώσεις που δεν πραγματοποιούνται τακτικά μεταξύ εθνικών ομάδων, δ) άλλες αθλητικές διοργανώσεις, ε) θεματικά και γενικά τηλεοπτικά κανάλια και στ) τηλεοπτικά προγράμματα. Τα δικαιώματα που αναφέρονται στα σημεία α), β), γ) και δ) εκτιμήθηκαν στο παρελθόν τόσο από την πλευρά της προσφοράς (πωλήσεις από κατόχους δικαιωμάτων) όσο και την πλευρά της ζήτησης (απόκτηση αποκλειστικών δικαιωμάτων).

(53) Επιπλέον, καίτοι θεωρητικά η τηλεόραση ελεύθερης πρόσβασης και η συνδρομητική τηλεόραση ανταγωνίζονται για την απόκτηση του προαναφερόμενου τηλεοπτικού περιεχομένου, υπάρχουν ορισμένες κατηγορίες περιεχομένων που αποκτώνται μόνο από τη συνδρομητική τηλεόραση λαμβανομένων υπόψη μεταξύ άλλων i) των τιμών τους και των όρων των υποκείμενων συμβάσεων (για παράδειγμα, οι πρόσφατες κινηματογραφικές ταινίες πωλούνται αποκλειστικά σε συνδρομητικά κανάλια προκειμένου να αποκτηθούν πρόσθετα έσοδα από επακόλουθες πωλήσεις σε κανάλια ελεύθερης πρόσβασης) ii) στην ειδική περίπτωση των ποδοσφαιρικών διοργανώσεων, η ικανότητα ταυτόχρονης μετάδοσης πολλών αγώνων και το γεγονός ότι τα περισσότερα ποδοσφαιρικά σωματεία (ιδίως τα μικρομεσαία) δεν ενδιαφέρονται να πωλήσουν τα δικαιώματά τους στην τηλεόραση ελεύθερης πρόσβασης (εύκολα προσιτή σε όλους τους τηλεθεατές) στην ίδια τιμή με τη συνδρομητική τηλεόραση, εφόσον μία τέτοια πολιτική πωλήσεων θα μείωνε τον αριθμό των θεατών στα γήπεδα.

(54) Συνεπώς, αυτό ο τύπος ακριβού περιεχομένου δεν προβάλλεται συνήθως στην τηλεόραση ελεύθερης πρόσβασης. Ειδικότερα, τα δικαιώματα επί πρόσφατων κινηματογραφικών ταινιών υψηλής θεαματικότητας και των τακτικότερων ποδοσφαιρικών διοργανώσεων όπου συμμετέχουν εθνικές ομάδες (συγκεκριμένα το ιταλικό κύπελλο) τείνουν να αποκτώνται σε αποκλειστική βάση από επιχειρήσεις συνδρομητικής τηλεόρασης και αποτελούν τον βασικό παράγοντα ("κινητήρια δύναμη") που ωθεί τους καταναλωτές να γραφτούν συνδρομητές σε συγκεκριμένο συνδρομητικό κανάλι/πλατφόρμα. Καίτοι κι άλλοι τύποι περιεχομένων είναι σημαντικοί για να συμπληρωθεί το πακέτο της συνδρομητικής τηλεόρασης, δεν είναι κατ' ανάγκη περιεχόμενα "τύπου κινητήριας δύναμης".

Αγορές προϊόντος

(55) Οι αγορές που επηρεάζονται από την παρούσα πράξη στις οποίες η συγκέντρωση δημιουργεί ή ενισχύει δεσπόζουσα θέση από την πλευρά της ζήτησης (η απόκτηση των δικαιωμάτων) είναι οι ακόλουθες: α) αποκλειστικά δικαιώματα επί κινηματογραφικών ταινιών υψηλής θεαματικότητας, β) αποκλειστικά δικαιώματα επί ποδοσφαιρικών διοργανώσεων που πραγματοποιούνται κάθε χρόνο με τη συμμετοχή εθνικών συλλόγων (κυρίως εθνικό πρωτάθλημα, εθνικό κύπελλο, Κύπελλο UEFA και Κύπελλο Πρωταθλητριών UEFA), γ) αποκλειστικά δικαιώματα επί άλλων αθλητικών διοργανώσεων, δ) εξαγορά τηλεοπτικών καναλιών.

α) Δικαιώματα επί κινηματογραφικών ταινιών υψηλής θεαματικότητας

(56) Στο παρελθόν η Επιτροπή προέβη σε κατακερματισμό της αγοραστικής δραστηριότητας για δικαιώματα τηλεοπτικής μετάδοσης σε ξεχωριστές αγορές ανάλογα με το χαρακτήρα του περιεχομένου(21). Ειδικότερα, στην υπόθεση συγκέντρωσης Vivendi/CANAL+/Seagram(22) διαπίστωσε ότι η απόκτηση δικαιωμάτων μετάδοσης κινηματογραφικών ταινιών αποτελεί ξεχωριστή αγορά, που διακρίνεται από τα αμιγώς τηλεοπτικά προγράμματα.

(57) Όσον αφορά ειδικότερα τις επιχειρήσεις συνδρομητικής τηλεόρασης, η απόφαση Vivendi/CANAL+/Seagram δείχνει ότι "από την πλευρά της ζήτησης, τα εν λόγω δικαιώματα δεν είναι ανταλλάξιμα από την προοπτική των επιχειρήσεων συνδρομητικής τηλεόρασης. Ο λόγος είναι ότι οι κινηματογραφικές ταινίες και τα αμιγώς τηλεοπτικά προγράμματα δεν έχουν την ίδια αξία όσον αφορά την προσέλκυση πελατών." Από την πλευρά της προσφοράς, τα δικαιώματα αυτά αποτελούν αντικείμενο συναλλαγής βάσει διαφόρων δομών τιμολόγησης και δεν έχουν την ίδια οικονομική αξία. "Στη συγκεκριμένη αγορά, τα μεγάλα χολιγουντιανά στούντιο κατέχουν πολύ ισχυρή θέση τόσο ποσοτικά όσο και ποιοτικά, εφόσον είναι η βασική πηγή επιτυχών κινηματογραφικών ταινιών".

(58) Τελευταία(23), η Επιτροπή κατέδειξε ότι η σχετική αγορά κινηματογραφικών ταινιών αποτελείτο κυρίως από "επιτυχείς κινηματογραφικές ταινίες" που εν γένει αντιστοιχούν στις ταινίες που παράγουν τα μεγάλα αμερικανικά στούντιο (οι μεγάλες χολιγουντιανές εταιρείες παραγωγής). Οι κινηματογραφικές ταινίες που πωλούνται σε συνδρομητικά κανάλια περιλαμβάνουν δικαιώματα για τις καλούμενες "περιόδους πληρωμής" ("πληρωμή ανά εκπομπή", "οιονεί βιντεοπαραγγελία", "βιντεοπαραγγελία"), προβολή "πρώτης κατηγορίας" και "δεύτερης κατηγορίας"(24).

(59) Η πρώτη κατηγορία είναι η πρώτη περίοδος της διαθεσιμότητας ταινιών υψηλής θεαματικότητας στη συνδρομητική τηλεόραση μετά τις περιόδους πληρωμής. Οι επιχειρήσεις συνδρομητικής τηλεόρασης που δεν έχουν κανένα δικαίωμα πρώτης κατηγορίας επί κινηματογραφικών ταινιών μπορούν μόνο να προσφέρουν "παλαιότερες" ταινίες υψηλής θεαματικότητας που έχουν ήδη μεταδοθεί προηγουμένως από τη συνδρομητική τηλεόραση, οι καλούμενες ταινίες δεύτερης κατηγορίας. Σύμφωνα με προηγούμενες έρευνες της Επιτροπής(25), οι καταναλωτές δεν θεωρούν ότι οι ταινίες δεύτερης κατηγορίας είναι ανταλλάξιμες με ταινίες πρώτης κατηγορίας όσον αφορά το στοιχείο του νέου. Επιπλέον, από την άποψη της προσφοράς, δεν είναι δυνατή η υποκατάσταση μιας κινηματογραφικής ταινίας πρώτης κατηγορίας με ταινία δεύτερης κατηγορίας. Στην πραγματικότητα, στη Γαλλία, που τα δικαιώματα αυτά αποτελούν αντικείμενο ξεχωριστής εμπορίας, τα δικαιώματα δεύτερης κατηγορίας τιμολογούνται μεταξύ 5 % και 25 %(26) επί των δικαιωμάτων πρώτης κατηγορίας. Το σύστημα εμπορικής εκμετάλλευσης από επιχειρήσεις συνδρομητικής τηλεόρασης τείνει επίσης να ποικίλλει: ενώ οι κινηματογραφικές ταινίες πρώτης κατηγορίας περιλαμβάνονται συνήθως στα κανάλια υψηλής θεαματικότητας, οι ταινίες δεύτερης κατηγορίας τείνουν να μεταδίδονται από εξειδικευμένα κανάλια προβολής κινηματογραφικών ταινιών.

(60) Στη συγκεκριμένη περίπτωση της Ιταλίας, η διαφορά μεταξύ πρώτης και δεύτερης κατηγορίας δεν ήταν, μέχρι σήμερα, σημαντική ή συναφής με την τρέχουσα εμπορική πρακτική. Σύμφωνα με τη Newscorp, καμία από τις προϋπάρχουσες πλατφόρμες συνδρομητικής τηλεόρασης δεν έδειξε ιδιαίτερο ενδιαφέρον για την απόκτηση δικαιωμάτων δεύτερης προβολής στη συνδρομητική τηλεόραση. Ειδικότερα, στο πλαίσιο των συμβάσεων παραγωγής(27) που συνάπτουν οι ιταλικές εταιρείες συνδρομητικής τηλεόρασης με τις μεγάλες εταιρείες και τους σημαντικότερους εθνικούς παραγωγούς ταινιών, κανένα ειδικό δικαίωμα δεύτερης προβολής στη συνδρομητική τηλεόραση δεν έχει αποκτηθεί ή πωληθεί. Παρ' όλα αυτά, η Telepiù έχει δικαιώματα προαγοράς δεύτερης κατηγορίας για ορισμένες κινηματογραφικές ταινίες και σε άλλες περιπτώσεις δικαιώματα δεύτερης κατηγορίας δεν μπορούν να πωληθούν σε τρίτους πριν την προβολή σε τηλεόραση ελεύθερης πρόσβασης, λόγω δικαιωμάτων παρακράτησης. Επιπλέον, είναι πιθανό δικαιώματα δεύτερης κατηγορίας να διατίθενται στο μέλλον στην ιταλική αγορά.

(61) Η έρευνα της αγοράς επιβεβαίωσε σε μεγάλο βαθμό ότι οι κινηματογραφικές ταινίες αποτελούν ένα αυτόνομο περιεχόμενο "κινητήρια δύναμη" για επιχειρήσεις συνδρομητικής τηλεόρασης. Επιπλέον, η δομή της προσφοράς, τα χαρακτηριστικά αυτού του τύπου περιεχομένων και οι όροι τιμολόγησης επιτρέπουν να εκτιμηθεί η απόκτηση αποκλειστικών δικαιωμάτων τηλεοπτικής μετάδοσης κινηματογραφικών ταινιών υψηλής θεαματικότητας ως ξεχωριστή αγορά προϊόντος από άλλες αγορές απόκτησης περιεχομένων.

Γεωγραφικό πεδίο

(62) Σε ορισμένες από τις αποφάσεις της, η Επιτροπή θεώρησε τη γεωγραφική αγορά εθνική ή, σε ορισμένες περιπτώσεις, περιφερειακή(28). Καίτοι τα περισσότερα από τα δικαιώματα προέρχονται από τις Ηνωμένες Πολιτείες (από τις μεγάλες χολιγουντιανές εταιρείες) και τίποτα δεν αποτρέπει τις επιχειρήσεις από την απόκτηση δικαιωμάτων για περισσότερες από μία επικράτεια τη φορά, τα δικαιώματα τηλεοπτικής μετάδοσης διαχωρίζονται και πωλούνται κυρίως σε εθνική βάση ή, το πολύ, ανά ομοιογενή γλωσσικά περιοχή και η τιμή διαρθρώνεται κατά τρόπο που η οικονομική αξία των συμβάσεων εξαρτάται από τη συγκεκριμένη επικράτεια για την οποία αποκτώνται τα δικαιώματα. Συνεπώς, λαμβανομένης υπόψη των περιορισμών που επιβάλλει ο καταμερισμός των δικαιωμάτων, το γεωγραφικό πεδίο της αγοράς είναι εθνικό ή περιορίζεται σε μία ομοιογενή γλωσσικά περιοχή.

(63) Στην Ιταλία οι άδειες όσον αφορά τα δικαιώματα ραδιοτηλεοπτικής μετάδοσης περιορίζονται στην εθνική ιταλική επικράτεια. Έτσι, στην παρούσα υπόθεση το γεωγραφικό πεδίο της αγοράς είναι εθνικό.

β) Δικαιώματα μετάδοσης ποδοσφαιρικών αγώνων

(64) Σε προηγούμενες υποθέσεις(29) η Επιτροπή ανέφερε ότι υπάρχει ξεχωριστή αγορά για την απόκτηση αποκλειστικών δικαιωμάτων τηλεοπτικής μετάδοσης ποδοσφαιρικών διοργανώσεων με τη συμμετοχή εθνικών συλλόγων που πραγματοποιούνται κάθε χρόνο (το εθνικό πρωτάθλημα, κυρίως πρώτης κατηγορίας και κύπελλα, το Κύπελλο Πρωταθλητριών UEFA και το Κύπελλο UEFA). Η τηλεόραση ελεύθερης πρόσβασης συμμετέχει στη διαδικασία υποβολής προσφορών για δικαιώματα επί του Κυπέλλου Πρωταθλητριών και του κυπέλλου UEFA.

(65) Η συγκεκριμένη αγορά διακρίνεται από την απόκτηση δικαιωμάτων ραδιοτηλεοπτικής μετάδοσης ποδοσφαιρικών διοργανώσεων με τη συμμετοχή εθνικών συλλόγων που δεν πραγματοποιούνται τακτικά, όπως το Παγκόσμιο Κύπελλο ή το Ευρωπαϊκό Πρωτάθλημα, που πωλούνται από διάφορους οργανισμούς. Σε κάποιο βαθμό, οι τηλεοράσεις ελεύθερης πρόσβασης συμμετέχουν στη διαδικασία υποβολής προσφορών για τα συγκεκριμένα δικαιώματα. Τα πορίσματα αυτά επιβεβαιώθηκαν από την έρευνα της αγοράς για την παρούσα υπόθεση.

(66) Για τους σκοπούς της παρούσας υπόθεσης, η επηρεαζόμενη αγορά είναι εκείνη της απόκτησης αποκλειστικών δικαιωμάτων ραδιοτηλεοπτικής μετάδοσης ποδοσφαιρικών διοργανώσεων με τη συμμετοχή εθνικών συλλόγων που πραγματοποιούνται κάθε χρόνο (το εθνικό πρωτάθλημα, κυρίως πρώτης κατηγορίας και κύπελλα, το Κύπελλο Πρωταθλητριών UEFA και το Κύπελλο UEFA). Η έρευνα της αγοράς επιβεβαίωσε σαφώς ότι ο συγκεκριμένος τύπος ποδοσφαιρικού περιεχομένου αποτελεί ένα αυτόνομο περιεχόμενο "κινητήρια δύναμη" για φορείς συνδρομητικής τηλεόρασης. Επιπλέον, λαμβανομένων υπόψη των χαρακτηριστικών αυτού του τύπου περιεχομένων και των όρων τιμολόγησης (που είναι σαφώς υψηλότερα από τα αντίστοιχα των άλλων τακτικών αθλητικών διοργανώσεων όπου συμμετέχουν οι εθνικοί σύλλογοι), η απόκτηση αποκλειστικών δικαιωμάτων ραδιοτηλεοπτικής μετάδοσης των τακτικών ποδοσφαιρικών διοργανώσεων με τη συμμετοχή εθνικών συλλόγων μπορεί να θεωρηθεί ξεχωριστή αγορά προϊόντος, σαφώς διακρινόμενη από άλλες αγορές απόκτησης περιεχομένων.

Γεωγραφικό πεδίο

(67) Οι κανονισμοί ραδιοτηλεοπτικής μετάδοσης της UEFA αντικατοπτρίζουν το γεγονός ότι η αγορά δικαιωμάτων ραδιοτηλεοπτικής μετάδοσης ποδοσφαιρικών διοργανώσεων είναι εθνική εφόσον τα εν λόγω δικαιώματα ραδιοτηλεοπτικής μετάδοσης πωλούνται εν γένει σε εθνική βάση, ακόμα και για πανευρωπαϊκές διοργανώσεις όπως το κύπελλο UEFA και το κύπελλο πρωταθλητριών UEFA. Όσον αφορά τα δικαιώματα ραδιοτηλεοπτικής μετάδοσης του εθνικού πρωταθλήματος και τον αγώνων εθνικού κυπέλλου, ο ιδιαίτερος χαρακτήρας του προϊόντος λόγω πολιτιστικών παραγόντων που συνδέονται με τη ζήτηση και τις εθνικές προτιμήσεις συνεπάγεται ότι το γεωγραφικό πεδίο αντιστοιχεί στη χώρα που πραγματοποιούνται οι αγώνες. Στην Ιταλία τα αποκλειστικά δικαιώματα ραδιοτηλεοπτικής μετάδοσης σχετικά με ποδοσφαιρικές διοργανώσεις που πραγματοποιούνται κάθε χρόνο με τη συμμετοχή ιταλικών συλλόγων έχουν αποκτηθεί από ιταλικές ραδιοτηλεοπτικές επιχειρήσεις. Επιπλέον, στην Ιταλία τα δικαιώματα επί του ιταλικού πρωταθλήματος και του ιταλικού κυπέλλου αποτελούν αντικείμενο εμπορικής εκμετάλλευσης.

(68) Συνεπώς, όπως και στις προηγούμενες αποφάσεις, το γεωγραφικό πεδίο της αγοράς στην παρούσα υπόθεση είναι εθνικό, δηλαδή περιορίζεται στην Ιταλία.

γ) Δικαιώματα επί άλλων αθλητικών διοργανώσεων

(69) Μέχρι σήμερα, η Επιτροπή δεν έχει λάβει θέση σχετικά με το κατά πόσον η αγορά απόκτησης αποκλειστικών δικαιωμάτων επί αθλητικών διοργανώσεων εκτός των δύο ποδοσφαιρικών αγορών που αναφέρονται στις αιτιολογικές σκέψεις 64 και 65 ανωτέρω μπορούν να κατακερματιστεί σε διαφορετικές αγορές.

(70) Η έρευνα της αγοράς κατέδειξε παρ' όλα αυτά ότι, ακόμα και αν τα περιεχόμενα αυτά δεν αποτελούν βασική κινητήρια δύναμη για εγγραφές στη συνδρομητική τηλεόραση, έχουν παρ' όλα αυτά ιδιαίτερη σημασία για τις επιχειρήσεις συνδρομητικής τηλεόρασης στο βαθμό που αφορούν διοργανώσεις με δυνατότητα προσέλκυσης πολυάριθμων τελικών καταναλωτών (για παράδειγμα, σημαντικά τουρνουά τένις, αγώνες πυγμαχίας, γκολφ και αγώνες ταχύτητας μοτοσικλέτας). Επιπλέον, τα χαρακτηριστικά αυτού του τύπου περιεχομένων και οι όροι τιμολόγησης δείχνουν ότι η απόκτηση αποκλειστικών δικαιωμάτων ραδιοτηλεοπτικής μετάδοσης για τις συγκεκριμένες αθλητικές διοργανώσεις μπορεί να θεωρηθεί ξεχωριστή αγορά προϊόντων, που διακρίνεται από άλλες αγορές απόκτησης περιεχομένου.

(71) Παρ' όλα αυτά, δεν είναι αναγκαίο για τους σκοπούς της παρούσας υπόθεσης να αποφασιστεί κατά πόσον οι σχετικές αγορές πρέπει να χωριστούν σε διαφορετικές αγορές ανάλογα με τις μεμονωμένες αθλητικές διοργανώσεις όσον αφορά την απόκτηση δικαιωμάτων ραδιοτηλεοπτικής μετάδοσης από τηλεοπτικές επιχειρήσεις, εφόσον η συγκέντρωση θα οδηγήσει στη δημιουργία ή ενίσχυση δεσπόζουσας θέσης ανεξαρτήτως των εναλλακτικών ορισμών της αγοράς προϊόντος.

Γεωγραφικό πεδίο

(72) Όσον αφορά ορισμένες αθλητικές διοργανώσεις, τα δικαιώματα αποκτώνται σε αποκλειστική βάση για ολόκληρη την ευρωπαϊκή επικράτεια και, ανεξαρτήτως των τεχνικών μέσων μετάδοσης, μεταπωλούνται στη συνέχεια κατά χώρα. Αυτές οι σημαντικές αθλητικές διοργανώσεις όπως οι Ολυμπιακοί Αγώνες, έχουν πανευρωπαϊκό ενδιαφέρον από την προοπτική της τηλεθέασης. Ένα άλλο παράδειγμα δικαιωμάτων επί αθλητικών διοργανώσεων που πωλούνται σε πανευρωπαϊκή βάση είναι αυτά που αποκτώνται από το κανάλι Eurosport, που μεταδίδει σε ολόκληρη την Ευρώπη.

(73) Ωστόσο, δεδομένου ότι η ευρεία πλειοψηφία των αθλητικών δικαιωμάτων που αποκτώνται από φορείς ραδιοτηλεοπτικής μετάδοσης περιορίζονται σε συγκεκριμένη χώρα ή ομοιογενή γλωσσικά περιοχή, συνάγεται ότι η αγορά απόκτησης δικαιωμάτων μετάδοσης αθλητικών διοργανώσεων παραμένει εθνική ή περιορισμένη σε ομοιογενή γλωσσικά περιοχή.

δ) Τηλεοπτικά κανάλια

(74) Η έρευνα της αγοράς στην παρούσα υπόθεση επιβεβαίωσε ότι η λειτουργία καναλιών της συνδρομητικής τηλεόρασης που αποτελούν αντικείμενο ανεξάρτητης εμπορίας, ειδικότερα σε πλατφόρμες DTH, μπορεί να συνιστά ανταγωνιστική πίεση έναντι των πλατφορμών συνδρομητικής τηλεόρασης. Τηλεοπτικά κανάλια μπορούν επίσης να αποκτηθούν από πλατφόρμες συνδρομητικής τηλεόρασης για να συμπεριληφθούν στο "πακέτο" τους και, όπως αναφέρθηκε από την Επιτροπή σε προηγούμενες υποθέσεις(30), είναι ουσιαστικής σημασίας για τη συνένωση των υπηρεσιών συνδρομητικής τηλεόρασης και αποτελούν ξεχωριστή αγορά προϊόντος(31). Τα κανάλια υψηλής θεαματικότητας προέρχονται συνήθως από υπηρεσίες συνδρομητικής τηλεόρασης με περιεχόμενο υψηλής θεαματικότητας (αθλητικές διοργανώσεις και κινηματογραφικές παραγωγές) που έχει αποκτηθεί από αρχικούς κατόχους δικαιωμάτων. Η έρευνα της αγοράς έδειξε επίσης ότι ακόμα και αν μόνο τα κανάλια υψηλής θεαματικότητας αποτελούν μόνιμη βασική κινητήρια δύναμη για τις εγγραφές στη συνδρομητική τηλεόραση, κι άλλα κανάλια, είναι, παρ' όλα αυτά, πολύ σημαντικά για επιχειρήσεις συνδρομητικής τηλεόρασης στο βαθμό που οι διάφοροι τύποι καναλιών (γενικών και θεματικών) συμβάλλουν στο να καταστεί το "πακέτο" της συνδρομητικής τηλεόρασης ελκυστικό για τελικούς καταναλωτές.

(75) Όσον αφορά τα τηλεοπτικά κανάλια, η πλευρά της προσφοράς αντιπροσωπεύεται από προμηθευτές που αγοράζουν μεμονωμένες διοργανώσεις ή περιεχόμενα (εν γένει σε μη αποκλειστική βάση) και τα συγκεντρώνουν σε δέσμες προς μεταπώληση σε ραδιοτηλεοπτικούς φορείς. Αυτό το χαρακτηριστικό της προσφοράς, τα χαρακτηριστικά του τύπου των προσφερόμενων περιεχομένων και οι όροι τιμολόγησης (χαμηλότερη τιμή ανά ώρα συγκριτικά προς τα αποκλειστικά περιεχόμενα) σημαίνουν ότι τα τηλεοπτικά κανάλια μπορούν να θεωρηθούν ξεχωριστή αγορά προϊόντος, διακρινόμενη από άλλες αγορές απόκτησης περιεχομένων.

(76) Παρ' όλα αυτά, δεν είναι αναγκαίο για τους σκοπούς της παρούσας υπόθεσης να αποφασιστεί κατά πόσον οι σχετικές αγορές πρέπει να χωριστούν σε διαφορετικές αγορές ανάλογα με μεμονωμένο τύπο καναλιού (γενικό ή θεματικό, για παράδειγμα, αθλητικές διοργανώσεις, παιδικά προγράμματα ή ειδήσεις), εφόσον η συγκέντρωση θα δημιουργήσει κατάσταση μονοψωνίου ανεξαρτήτως των εναλλακτικών ορισμών αγοράς προϊόντος.

Γεωγραφικό πεδίο

(77) Όσον αφορά το γεωγραφικό πεδίο, η απόκτηση αυτών των καναλιών εξαρτάται κυρίως από την πολιτιστική και κοινωνιολογική υποδομή της χώρας στην οποία λειτουργεί η πλατφόρμα συνδρομητικής τηλεόρασης και σε κάθε περίπτωση φαίνεται να επηρεάζεται έντονα και να περιορίζεται από κάθε μεμονωμένη εθνική επικράτεια. Συνεπώς, οποιαδήποτε εναλλακτική αγορά προϊόντος θα έχει κατ' ανάγκη εθνική διάσταση. Αυτή η εθνική διάσταση επιβεβαιώνεται στην περίπτωση της Ιταλίας: προμηθευτές έχουν δημιουργήσει ειδικά θεματικά κανάλια στην ιταλική γλώσσα, προσαρμοσμένα στις ιταλικές προτιμήσεις και η διανομή πραγματοποιείται σε εθνικό επίπεδο.

Β. ΕΠΙΠΤΩΣΕΙΣ ΤΗΣ ΣΥΓΚΕΝΤΡΩΣΗΣ

(78) Η συγκέντρωση θα οδηγήσει σε σημαντικές οριζόντιες αλληλεπικαλύψεις σε ορισμένες αγορές που σχετίζονται κάθετα.

1. Η ΙΤΑΛΙΚΗ ΑΓΟΡΑ ΣΥΝΔΡΟΜΗΤΙΚΗΣ ΤΗΛΕΟΡΑΣΗΣ

1.1. Γενικές εκτιμήσεις

(79) Η ιταλική αγορά συνδρομητικής τηλεόρασης χαρακτηρίζεται από την παρουσία δύο επιχειρήσεων: της Telepiù και της Stream. Ειδικότερα, μετά την έναρξη των υπηρεσιών DTH το 1996, το μέγεθος της ιταλικής αγοράς υπηρεσιών συνδρομητικής τηλεόρασης αυξήθηκε σημαντικά τόσο ως προς την αξία όσο και τον όγκο (αριθμός συνδρομητών). Οι ακόλουθοι πίνακες δείχνουν εκτίμηση του μεγέθους της αγοράς που παρέχουν τα μέρη για την οριζόντια επηρεαζόμενη αγορά από το 1999 έως το 2001 όπου η ανάπτυξη αυτή παρακολουθείται εύκολα (τα τρία έτη αναφοράς +80,8 % ως προς την αξία και +36,1 % ως προς τον αριθμό των συνδρομητών).

ΠΙΝΑΚΑΣ 1

Μέγεθος της αγοράς

Αξία

>ΘΕΣΗ ΠΙΝΑΚΑ>

Πηγή:

Form CO.

ΠΙΝΑΚΑΣ 2

Όγκος (αριθμός συνδρομητών)

>ΘΕΣΗ ΠΙΝΑΚΑ>

Πηγή:

Form CO.

(80) Πρέπει να υπενθυμίσουμε ότι, πριν τη συγκέντρωση, η Telepiù (η εταιρεία στόχος) κατείχε ήδη δεσπόζουσα θέση στην ιταλική αγορά συνδρομητικής τηλεόρασης.

(81) Το 2001 η Telepiù είχε μερίδιο αγοράς [60-70]* % όσον αφορά τους συνδρομητές και [65-75]* % όσον αφορά την αξία· η Stream είχε μερίδιο αγοράς [30-40]* % όσον αφορά τους συνδρομητές και μερίδιο αγοράς [25-35]* % όσον αφορά την αξία. Επιπλέον, το Νοέμβριο του 2002 η Telepiù είχε μερίδιο αγοράς [65-75]* % όσον αφορά τον αριθμό των συνδρομητών (ενώ η Stream έχει [25-35]* %), και μερίδιο αγοράς περίπου [70-80]* % όσον αφορά τα έσοδα. Οι ακόλουθοι πίνακες συνοψίζουν τις θέσεις της Stream και της Telepiù πριν τη συγκέντρωση κατά την τριετία αναφοράς, σύμφωνα με την αξία, τον αριθμό των συνδρομητών (όγκο) και τα αντίστοιχα μερίδια αγοράς:

ΠΙΝΑΚΑΣ 3

Θέση στην αγορά της Telepiù και της Stream πριν τη συγκέντρωση

Αξία

>ΘΕΣΗ ΠΙΝΑΚΑ>

Πηγή:

Form CO.

ΠΙΝΑΚΑΣ 4

Όγκος (αριθμός συνδρομητών)

>ΘΕΣΗ ΠΙΝΑΚΑ>

Πηγή:

Form CO.

ΠΙΝΑΚΑΣ 5

Μερίδιο αγοράς (αξία/όγκος)

>ΘΕΣΗ ΠΙΝΑΚΑ>

Πηγή:

Form CO.

1.2. Εκτιμήσεις σχετικά με το κόστος στην ιταλική αγορά συνδρομητικής τηλεόρασης

(82) Η αγορά συνδρομητικής τηλεόρασης χαρακτηρίζεται, στην Ιταλία και σε ολόκληρο τον ΕΟΧ, από πολύ υψηλά επίπεδα κόστους που επιβάλλουν οι πλατφόρμες. Η δομή του κόστους μιας επιχείρησης συνδρομητικής τηλεόρασης καθορίζεται, σε σημαντικό βαθμό, από την επιβάρυνση των δικαιωμάτων επί του προγράμματος και από το επίπεδο του κόστους απόκτησης συνδρομητών (δαπάνες εμπορίας και προώθησης). Το μεγαλύτερο μέρος της βάσης του κόστους λειτουργίας αποτελείται από το κόστος προγραμματισμού, που έφθασε πολύ υψηλά επίπεδα σε απόλυτους και σχετικούς όρους στους λογαριασμούς των ιταλικών πλατφορμών συνδρομητικής τηλεόρασης ιδίως την τελευταία διετία.

(83) Το συγκεκριμένο κόστος ραδιοτηλεοπτικής μετάδοσης ή προγράμματος προκύπτει κυρίως από την ανάγκη απόκτησης περιεχομένων "υψηλής θεαματικότητας" (ειδικότερα ποδοσφαιρικών διοργανώσεων και κινηματογραφικών ταινιών, αλλά και, για παράδειγμα, άλλων αθλητικών διοργανώσεων) που έχουν τη δυνατότητα να προσελκύουν τηλεθεατές και να τους καθιστούν σταθερούς συνδρομητές της υπηρεσίας συνδρομητικής τηλεόρασης (ή πληρωμής ανά εκπομπής). Σύμφωνα με τα έγγραφα που προσκόμισαν τα μέρη, το κόστος αυτό "είναι προβλέψιμο μεσοπρόθεσμα λόγω της λήξης των συμβάσεων με τους προμηθευτές περιεχόμενο". Συνεπώς μπορούν να θεωρηθεί σε κάποιο βαθμό ως σταθερό ή αναπόφευκτο κόστος για τις πλατφόρμες. "Τα δικαιώματα αυτά αποτελούν συνήθως αντικείμενο διαπραγματεύσεων με προμηθευτές περιεχομένου ανά συνδρομητή και συχνά περιλαμβάνουν ελάχιστες εγγυήσεις πληρωμής ή συνδρομητή. Εφόσον επιτευχθεί ο ελάχιστος αριθμός συνδρομητών, το κόστος αυτό καθίσταται πλήρως μεταβλητό".

(84) Καίτοι το συγκεκριμένο κόστος μπορεί να θεωρηθεί είτε σταθερό είτε μεταβλητό, ανάλογα με το αναλυτικό σύστημα λογιστικής της εταιρείας, φαίνεται να αποτελεί σταθερά μία μάλλον σημαντική επιβάρυνση για τις πλατφόρμες, ιδίως στην Ιταλία, όπου το επίπεδο διείσδυσης της υπηρεσίας συνδρομητικής τηλεόρασης είναι χαμηλότερο αpgr;' ό,τι στις άλλες χώρες του ΕΟΧ και συνεπώς η πελατειακή βάση και τα έσοδα, από τα οποία είναι πιθανό να αποσβεστεί το συγκεκριμένο κόστος, είναι περιορισμένα.

(85) Το κόστος καθορίζεται μεταξύ άλλων από μακροπρόθεσμες αποκλειστικές συμβάσεις με προμηθευτές περιεχομένου υψηλής θεαματικότητας που συχνά περιλαμβάνουν την απόκτηση αποκλειστικών δικαιωμάτων ραδιοτηλεοπτικής μετάδοσης όχι μόνο στη συνδρομητική τηλεόραση και βάσει της πληρωμής ανά εκπομπή, αλλά και βάσει οιονεί βιντεοπαραγγελίας και βιντεοπαραγγελίας και περιλαμβάνουν διάφορες μορφές προστασίας (δικαιώματα παρακράτησης, αρνητικά αποκλειστικά δικαιώματα και άλλα παρεμφερή) όσον αφορά τη δυνατότητα για τρίτους να αποκτήσουν και να διανέμουν τα ίδια περιεχόμενα με άλλα υφιστάμενα και μελλοντικά μέσα μετάδοσης (καλωδιακά, Διαδίκτυο, UMTS(32), κ.λπ.). Επιπλέον, σε γενικές γραμμές, οι συμβάσεις με προμηθευτές περιεχομένου είναι διαρθρωμένες κατά τρόπο που σημαντικό μέρος των τελών που οφείλει να καταβάλει η επιχείρηση συνδρομητικής τηλεόρασης λαμβάνει τη μορφή του "ελάχιστα εγγυημένου", που συνδέεται άμεσα ή έμμεσα με έναν υποθετικά ελάχιστο αριθμό συνδρομητών στην πλατφόρμα συνδρομητικής τηλεόρασης. Εάν ο αριθμός των συνδρομητών αυξηθεί πέραν αυτού του υποθετικού αριθμού, τότε θα αυξηθούν αναλόγως τα τέλη που οφείλει να καταβάλει η επιχείρηση συνδρομητικής τηλεόρασης στον προμηθευτή του περιεχομένου.

(86) Από την έναρξη της δραστηριότητας της συνδρομητικής τηλεόρασης στην Ιταλία το 1991 και μετά την έναρξη της δραστηριότητας της Stream το 1998, το κόστος ραδιοτηλεοπτικής μετάδοσης αυξήθηκε απότομα. Ο παράγοντας αυτός επηρέασε σημαντικά την αποδοτικότητα των ανταγωνιστικών πλατφορμών, όπως φαίνεται από τα στοιχεία που προσκόμισε η Newscorp.

(87) Πράγματι, το κοινοποιούν μέρος ανέφερε (στα έγγραφα που προσκομίστηκαν κατά τη διαδικασία) ότι την περίοδο 1991-2001 η Telepiù και η Stream υπέστησαν σημαντικές ζημίες. Ο ακόλουθος πίνακας δείχνει ειδικότερα τις οικονομικές ζημίες που σημειώθηκαν από τις δύο πλατφόρμες την περίοδο 1998-2001:

ΠΙΝΑΚΑΣ 6

Καθαρές ζημιές

>ΘΕΣΗ ΠΙΝΑΚΑ>

Πηγή:

Επεξεργασμένα στοιχεία της Form CO.

(88) Κατά την ενδελεχή εξέταση της προηγούμενης συγκέντρωσης (που στη συνέχεια ματαιώθηκε) στην οποία ο όμιλος Vivendi θα αποκτούσε τον έλεγχο της Stream, η IAA διαπίστωσε ότι το κόστος προγράμματος αντιπροσώπευε γύρω στο [55-65]* % του συνολικού κόστους των επιχειρήσεων συνδρομητικής τηλεόρασης DTH(33).

1.3. Κόστος απόκτησης δικαιωμάτων επί κινηματογραφικών ταινιών

(89) Τόσο η Stream όσο και η Telepiù έχουν αποκτήσει αρκετά σημαντικό αριθμό δικαιωμάτων επί κινηματογραφικών ταινιών "υψηλής θεαματικότητας" από τις μεγάλες αμερικανικές εταιρείες και, επίσης, σε μικρότερο βαθμό από ιταλούς παραγωγούς κινηματογραφικών ταινιών. Η συνολική αξία της απόκτησης (ανά πλατφόρμα) για την τελευταία τετραετία εμφαίνεται στον ακόλουθο πίνακα:

ΠΙΝΑΚΑΣ 7

Κινηματογραφικές ταινίες υψηλής θεαματικότητας

Αξία

>ΘΕΣΗ ΠΙΝΑΚΑ>

Πηγή:

Στοιχεία επεξεργασμένα από τα μέρη.

(90) Την περίοδο 1999-2002, το ανωτέρω κόστος αντιπροσώπευε, κατά μέσον όρο, ποσοστό ελαφρώς χαμηλότερο από [5-15]* % του συνολικού κόστους για την Telepiù και γύρω στο [0-10]* % για τη Stream.

1.4. Κόστος δικαιωμάτων επί ποδοσφαιρικών διοργανώσεων

(91) Τόσο η Stream όσο και η Telepiù έχουν αποκτήσει ιδιαίτερα σημαντικό αριθμό δικαιωμάτων επί αθλητικών διοργανώσεων από ιταλικά ποδοσφαιρικά σωματεία, για τη ραδιοτηλεοπτική μετάδοση διοργανώσεων που αφορούν ιταλικούς συλλόγους και σχετικά με το ιταλικό πρωτάθλημα πρώτης και δεύτερης κατηγορίας, το Coppa Italia, το Κύπελλο Πρωταθλητριών και το Κύπελλο UEFA. Η συνολική αξία της απόκτησης αυτών των δικαιωμάτων, όσον αφορά το κόστος των πλατφορμών, για την τελευταία τετραετία εμφαίνεται στον ακόλουθο πίνακα:

ΠΙΝΑΚΑΣ 8

Ποδοσφαιρικές διοργανώσεις

Αξία

>ΘΕΣΗ ΠΙΝΑΚΑ>

Πηγή:

Στοιχεία επεξεργασμένα από τα μέρη.

(92) Την περίοδο 2000-2002, το ανωτέρω κόστος αντιπροσώπευε, κατά μέσο όρο, το [40-50]* % του συνολικού κόστους για τη Stream και [20-30]* % για την Telepiù.

1.5. Κόστος δικαιωμάτων επί άλλων αθλητικών διοργανώσεων

(93) Τόσο η Stream όσο και η Telepiù έχουν αποκτήσει ιδιαίτερα σημαντικό αριθμό αθλητικών δικαιωμάτων σε σχέση με άλλες αθλητικές διοργανώσεις όπως οι αγώνες της Φόρμουλα 1, τα σημαντικά τουρνουά τένις (Grand Slam) ή διοργανώσεις όπου συμμετέχουν ιταλικοί σύλλογοι ή αθλητές. Η συνολική αξία της απόκτησης αυτών των δικαιωμάτων (σε επίπεδο κόστους πλατφορμών) για την τελευταία τριετία εμφαίνεται στον ακόλουθο πίνακα.

ΠΙΝΑΚΑΣ 9

Άλλες αθλητικές διοργανώσεις

Αξία

>ΘΕΣΗ ΠΙΝΑΚΑ>

Πηγή:

Στοιχεία επεξεργασμένα από τα μέρη.

(94) Την περίοδο 1999-2001 το ανωτέρω κόστος αντιπροσώπευε, κατά μέσο όρο, μόλις άνω του [0-10]* % του συνολικού κόστους για την Telepiù και γύρω στο [0-10]* % για την Stream.

1.6. Κόστος απόκτησης καναλιών

(95) Τόσο η Stream όσο και η Telepiù έχουν αποκτήσει σημαντικό αριθμό δικαιωμάτων επί καναλιών προκειμένου να τα συμπεριλάβουν στα πακέτα τους ή εναλλακτικά στον προγραμματισμό τους. Η συνολική αξία της απόκτησης αυτών των δικαιωμάτων, όσον αφορά το κόστος των πλατφορμών, για την τελευταία τετραετία εμφαίνεται στον ακόλουθο πίνακα. Το κόστος απόκτησης αυτών των δικαιωμάτων είναι επίσης αρκετά υψηλό συγκριτικά προς τα υπόλοιπα δικαιώματα του προγράμματος ακόμα και αν τα προγράμματα αυτά δεν θεωρούνται "υψηλής θεαματικότητας". Όμως, όταν λαμβάνεται υπόψη ο αριθμός των ωρών μετάδοσης που αποκτώνται μέσω καναλιών συγκριτικά προς τον αριθμό των ωρών μετάδοσης που αποκτώνται μέσω δικαιωμάτων επί κινηματογραφικών ταινιών και αθλητικών διοργανώσεων, το ωριαίο κόστος των καναλιών είναι σημαντικά χαμηλότερο από το κόστος των άλλων δικαιωμάτων του προγράμματος. Παρ' όλα αυτά, τα κανάλια συμβάλλουν στην αύξηση της συνολικής ελκυστικότητας της πλατφόρμας συνδρομητικής τηλεόρασης έναντι των τελικών χρηστών.

ΠΙΝΑΚΑΣ 10

Κανάλια

Αξία

>ΘΕΣΗ ΠΙΝΑΚΑ>

Πηγή:

Στοιχεία επεξεργασμένα από τα μέρη.

(96) Το ανωτέρω κόστος αντιπροσώπευε, κατά μέσο όρο, [10-20]* % του συνολικού κόστους για την Telepiù και [10-20]* % για τη Stream την περίοδο 2001-2002.

1.7. Κόστος των συνολικών δικαιωμάτων του προγράμματος

(97) Συνολικά, η απόκτηση δικαιωμάτων του προγράμματος διαβρώνει σημαντικά τα περιθώρια εσόδων για καθεμία από τις δύο πλατφόρμες. Ωστόσο, πρόσφατα στοιχεία φαίνεται να δείχνουν βελτίωση των σχετικών ποσοστών. Η αναλογία "Συνολικό κόστος προγράμματος"/"Συνολικά έσοδα από συνδρομές" μειώθηκε για την Telepiù από [85-95]* % (το 2001) σε [75-85]* % (το 2002), και για τη Stream από [135-145]* % (το 2001) σε [135-145]* % (το 2002).

(98) Τα ανωτέρω φαίνεται να δείχνουν ότι η σχέση μεταξύ εξόδων και εσόδων για τις πλατφόρμες είναι πλέον εκτός ελέγχου. Επιπροσθέτως, οι χρηματοοικονομικές δυσχέρειες που γνώρισε η αγορά συνδρομητικής τηλεόρασης από αμφότερες τις πλατφόρμες DTH στην Ιταλία μειώνονται σήμερα σε κάποιο βαθμό χάρη στις αναληφθείσες προσπάθειες για την καταπολέμηση της πειρατείας. Αυτό επέφερε αύξηση κατά 150000 περίπου του αριθμού των συνδρομητών της Telepiù τους τελευταίους μήνες του 2002.

2. ΔΗΜΙΟΥΡΓΙΑ Ή ΕΝΙΣΧΥΣΗ ΔΕΣΠΟΖΟΥΣΑΣ ΘΕΣΗΣ ΣΤΗΝ ΙΤΑΛΙΚΗ ΑΓΟΡΑ ΣΥΝΔΡΟΜΗΤΙΚΗΣ ΤΗΛΕΟΡΑΣΗΣ

2.1. Οριζόντιες επιπτώσεις (παροχή υπηρεσιών συνδρομητικής τηλεόρασης)

(99) Η αγορά συνδρομητικής τηλεόρασης είναι η συνολική αγορά υπηρεσιών συνδρομητικής τηλεόρασης που, προς το παρόν, περιλαμβάνει υπηρεσίες όπως η συνδρομητική τηλεόραση καθαυτή (υπό την αυστηρή έννοια του όρου), η πληρωμή ανά εκπομπή, η βιντεοπαραγγελία και η οιονεί βιντεοπαραγγελία. Είναι δυνατή η παροχή υπηρεσιών συνδρομητικής τηλεόρασης μέσω διαφόρων μέσων ραδιοτηλεοπτικής μετάδοσης, συγκεκριμένα ψηφιακή χερσαία (επίσης γνωστή ως DTT), καλωδιακή ή δορυφορική (επίσης γνωστή ως DTH). Η αναλογική χερσαία ραδιοτηλεοπτική μετάδοση είναι από τεχνολογική άποψη κατά πολύ λιγότερο κατάλληλη για τη στήριξη της ταυτόχρονης μετάδοσης μεγάλου αριθμού καναλιών, προγραμμάτων και αθλητικών διοργανώσεων, τυπικών στοιχείων ενός πακέτου συνδρομητικής τηλεόρασης.

(100) Η ιταλική αγορά συνδρομητικής τηλεόρασης περιορίζεται βασικά μέχρι σήμερα στη δορυφορική μετάδοση (DTH), όπου δραστηριοποιούνται τόσο η Stream όσο και η Telepiù. Η Telepiù εξακολουθεί να διατηρεί υπολειπόμενο αριθμό συνδρομητών για τις αρχικές αναλογικές υπηρεσίες της (κληρονομιά από τον πρώτο καιρό της συνδρομητικής τηλεόρασης μέσω αναλογικών χερσαίων μέσων), ενώ οι καλωδιακές αναπτύσσονται μόλις οριακά (μέσω της επιχείρησης e.Biscom) και η ψηφιακή χερσαία τηλεόραση (DTT) βρίσκεται σε πειραματικό στάδιο.

2.1.α) Ανταγωνιστική τηλεόραση: καλωδιακή μετάδοση και μετάδοση DTH

(101) Στην αγορά αυτή η Telepiù κατέχει δεσπόζουσα θέση με μερίδιο αγοράς [65-75]* % όσον αφορά τον αριθμό των συνδρομητών ([...]* το Νοέμβριο του 2002) και το πιθανότερο [70-80]* % όσον αφορά τα έσοδα. Η Stream είναι ο μόνος ανταγωνιστής που δραστηριοποιείται σήμερα στην αγορά με [...]* συνδρομητές (το Νοέμβριο του 2002). Τα μέρη υποστηρίζουν ότι το ανταγωνιστικό περιβάλλον στην Ιταλία επιτρέπει περαιτέρω ανάπτυξη επιχειρήσεων καλωδιακής τηλεόρασης, όπως η e.Biscom, που κατέχει δίκτυο για την παροχή τηλεοπτικών υπηρεσιών ικανό να φθάνει σε περίπου 1 εκατ. νοικοκυριά.

(102) Όσον αφορά τις επιχειρήσεις καλωδιακής τηλεόρασης, προς το παρόν μόνον η e.Biscom παρέχει υπηρεσίες βιντεοπαραγγελίας και διαδραστικές τηλεοπτικές υπηρεσίες σε [10000-20000] συνδρομητές. Επιπλέον, σύμφωνα με το επιχειρηματικό σχέδιο της e.Biscom, η εταιρεία υλοποιεί ένα ιδιόκτητο καλωδιακό δίκτυο οπτικών ινών που φθάνει σε πελάτες σε περιορισμένο αριθμό ιταλικών μεγαλουπόλεων. Επιπλέον, η e.Biscom μεταδίδει τις προσφορές συνδρομητικής τηλεόρασης της Telepiù και της Stream μέσω του καλωδιακού δικτύου της, αλλά η κυριότητα των πελατών, οι όροι πώλησης και οι υπηρεσίες εξυπηρέτησης των πελατών παραμένουν στη Stream και την Telepiù.

(103) Όπως επισημαίνει η Επιτροπή στην κοινοποίηση των αιτιάσεων προς τη Newscorp δεν θα παραμείνει ουσιαστικά ανταγωνισμός στην αγορά συνδρομητικής τηλεόρασης στην Ιταλία μετά τη συγκέντρωση. Οι ανταγωνιστικές πιέσεις που θα αντιμετωπίσει η κοινή πλατφόρμα από επιχειρήσεις καλωδιακής μετάδοσης στην Ιταλία μπορεί να θεωρηθούν αμελητέες. Ακόμη και η Newscorp έχει αναφέρει, σε δημόσιες συσκέψεις και παρουσιάσεις προς την επιχειρηματική κοινότητα, ότι στην Ιταλία η συγχωνευθείσα οντότητα δεν θα αντιμετωπίσει "κανένα ανταγωνισμό από την καλωδιακή τηλεόραση"(34). Επιπλέον, τρίτοι ισχυρίστηκαν ότι το κόστος της καλωδιακής σύνδεσης είναι υψηλότερο, σε σχετικούς όρους, αpgr;' ό,τι σε άλλες αγορές.

(104) Όσον αφορά τη DTH, η ιταλική ρύθμιση απαιτεί πρόσβαση τρίτων σε συστήματα πρόσβασης υπό όρους (CAS) με ισότιμους, λογικούς όρους που δεν εισάγουν διακρίσεις και περιλαμβάνει υποχρεώσεις πολλαπλής αποκρυπρογράφησης(35). Όμως, για λόγους που εξηγούνται κατωτέρω (η ανάγκη για κάθε πιθανό ανταγωνιστή DTH να αποκτήσει CAS από τη Newscorp ή να συνάψει συμβάσεις πολλαπλής αποκρυπτογράφησης με τη Newscorp και η κυριότητα από τη Newscorp της πλατφόρμας DTH), κανένας πραγματικός ανταγωνισμός από τη DTH δεν μπορεί λογικά να αναμένεται μετά τη συγκέντρωση εκτός εάν υπάρξουν πρόσθετες εγγυήσεις.

2.1.β) Προοπτικές ανάπτυξης της DTT

(105) Όσον αφορά τη DTT, οι όροι δυνητικής εισόδου εντός εύλογου χρονικού πλαισίου είναι ασαφείς. Η ιταλική κυβέρνηση έχει ορίσει ως προθεσμία την 31η Δεκεμβρίου 2006 για τη μετάβαση από την αναλογική στην ψηφιακή τηλεόραση. Ωστόσο, σύμφωνα με την έρευνα της αγοράς που πραγματοποίησε η Επιτροπή, η μετάβαση θα πραγματοποιηθεί το πιθανότερο σε μεταγενέστερο στάδιο. Στο Λευκό Βιβλίο για την ψηφιακή χερσαία τηλεόραση της 8ης Δεκεμβρίου 2000, η AGGOM (η ιταλική ρυθμιστική αρχή για τον τομέα των τηλεπικοινωνιών) επισημαίνονται οι δυσκολίες όσον αφορά τις συχνότητες για ραδιοτηλεοπτικούς φορείς και τις ειδικές συσκευές που χορηγούνται σε κάθε συνδρομητή. Προτείνεται το ιταλικό κράτος να επιδοτεί την απόκτηση ψηφιακού αποκωδικοποιητή σε κάθε νοικοκυριό.

(106) Σύμφωνα με μελέτη που δημοσίευσε η Επιτροπή(36) - που παραθέτουν τρίτοι - προκειμένου να επιτευχθούν τα αναμενόμενα οφέλη της DTT, πρέπει να υπερκεραστούν τα ακόλουθα εμπόδια: i) οι επιχειρήσεις του κλάδου πρέπει να επενδύσουν στην αναβάθμιση των δικτύων μετάδοσης, ii) οι καταναλωτές θα πρέπει να εξοπλίσουν όλους τους υπάρχοντες αναλογικούς δέκτες (κύριοι τηλεοπτικοί δέκτες, δευτερεύοντες τηλεοπτικοί δέκτες και συσκευές εγγραφής βίντεο) με μετασχηματιστές/ αποκωδικοποιητές ή/και να τους αντικαταστήσουν σταδιακά με ολοκληρωμένους ψηφιακούς δέκτες, για να δέχονται DTT, iii) οι ρυθμιστικές αρχές θα πρέπει να αλλάξουν τις εθνικές συχνότητες έτσι ώστε να μπορούν να οργανωθούν ταυτόχρονες εκπομπές.

(107) Τρίτοι ανέφεραν επίσης ότι οι επιχειρήσεις DTT αντιμετωπίζουν τεχνικές δυσχέρειες. Επισήμαναν ότι η τεχνολογία DTT είναι συχνά μη επαρκώς προβλέψιμη και η σχετικά περιορισμένη ισχύς της όσον αφορά τη ραδιοτηλεοπτική μετάδοση δεν παρέχει την απόλυτη βεβαιότητα ότι ο αποκωδικοποιητής σε συγκεκριμένη περιοχή θα λαμβάνει πράγματι το σήμα(37). Τρίτοι τόνισαν ότι δεν υπάρχει παράδειγμα επιτυχούς συνδρομητικής τηλεόρασης DTT στην Ευρώπη. Τρίτοι ισχυρίζονται ότι, εκτός από το περιεχόμενο υψηλής θεαματικότητας, ένα από τα βασικά κίνητρα για να πληρώνουν οι πελάτες για συνδρομητική τηλεόραση παραμένει η ευρεία επιλογή των προσφερόμενων καναλιών. Εάν αυτό είναι ορθό, μία επιχείρηση συνδρομητικής τηλεόρασης DTT με περιορισμένο εύρος ζώνης δεν θα είναι σε θέση να ανταγωνιστεί τον αριθμό των καναλιών που προσφέρει σήμερα η Telepiù και η Stream.

(108) Η βιωσιμότητα του μηχανισμού παροχής DTT όσον αφορά άλλους μηχανισμούς παροχής από την άποψη της επιχείρησης συνδρομητικής τηλεόρασης εξαρτάται από δύο παράγοντες: πρώτον, την υπάρχουσα υποδομή λήψης, δηλαδή, τον αριθμό των νοικοκυριών και των δεκτών που χρησιμοποιούν χερσαίες λήψεις· δεύτερον, το κόστος μετάδοσης μέσω DTT, συγκριτικά προς την καλωδιακή και ψηφιακή δορυφορική τηλεόραση. Το πάγιο κόστος ραδιοτηλεοπτικής μετάδοσης DTT σε εθνική κλίμακα είναι κατά πολύ υψηλότερο από ό,τι για το δορυφόρο. Σύμφωνα με την προαναφερόμενη μελέτη, το κόστος ενός έτους ψηφιακής μετάδοσης μέσω δορυφόρου ανέρχεται περίπου σε 0,5 εκατ. EUR ενώ το κόστος μετάδοσης DTT σε εθνική κλίμακα ανέρχεται σε 5 εκατ. EUR. Τρίτοι κατέδειξαν επίσης ότι η ανταγωνιστικότητα, η ελκυστικότητα και η χρησιμότητα του μηχανισμού παροχής DTT για εμπορικές επιχειρήσεις δεν έχει αποδειχθεί και ότι, καθόσον η ποικιλία των καναλιών παραμένει καθοριστικός παράγοντας για την προώθηση της συνδρομητικής τηλεόρασης, η DTH έχει εγγενές πλεονέκτημα έναντι της DTT και θα συνεχίσει να κατέχει τη μερίδα του λέοντος της αγοράς συνδρομητικής τηλεόρασης στην Ιταλία.

(109) Όμως, εν προκειμένω πρέπει να ληφθεί υπόψη ότι η βασική κινητήρια δύναμη για την εγγραφή στη συνδρομητική τηλεόραση δεν είναι τόσο η ποικιλία των προσφερόμενων καναλιών (ιδίως στην περίπτωση της Ιταλίας που διαθέτει σημαντικό αριθμό καναλιών ελεύθερης πρόσβασης) αλλά μάλλον τα περιεχόμενα υψηλής θεαματικότητας (κινηματογραφικές ταινίες και αθλητικά προγράμματα υψηλής θεαματικότητας, ιδίως εθνικοί αγώνες ποδοσφαίρου). Κατέστη εμφανές ότι ένα πακέτο DTT μπορεί να περιλαμβάνει 30 κανάλια, συγκριτικά προς τα 300 κανάλια που μπορούν να διατίθενται μέσω δορυφορικής πλατφόρμας. Εν προκειμένω, σύμφωνα με τα επιχειρήματα τρίτου μέρους, επιτόπιες δοκιμές σε DTT πραγματοποιήθηκαν στη Σικελία και στην επαρχία La Spezia. Το καταγεγραμμένο ποσοστό δηλωθείσας πρόθεσης εγγραφής στο τέλος της δοκιμαστικής περιόδου ήταν άκρως χαμηλό και θεωρήθηκε αποτρεπτικό για να ξεκινήσει ένας υποψήφιος τη δραστηριότητά του.

(110) Λαμβανομένων υπόψη των ανωτέρω, δεν είναι δυνατό να εκτιμηθεί με ικανοποιητικό βαθμόβεβαιότητας εάν και πότε θα προκύψει πραγματική ανταγωνιστική πίεση από πλατφόρμες DTT έναντι της συγχωνευθείσας οντότητας στο προβλέψιμο μέλλον.

2.1.γ) Ισχυρισμοί περί ανταγωνιστικών πιέσεων από την τηλεόραση ελεύθερης πρόσβασης

(111) Η Newscorp υποστηρίζει ότι η ισχύς των ραδιοτηλεοπτικών φορέων ελεύθερης πρόσβασης στην Ιταλία ασκεί ουσιαστική πίεση στις επιχειρήσεις συνδρομητικής τηλεόρασης. Η Newscorp θεωρεί ότι τα ιταλικά προγράμματα ελεύθερης πρόσβασης εκφράζουν μία μοναδικής ποικιλίας και ελκυστικότητας προσφορά, τόσο σε εθνικό όσο και τοπικό επίπεδο. Αυτή η ανταγωνιστική πίεση συνιστά, σύμφωνα με τη Newscorp, κρίσιμο περιορισμό για επιχειρήσεις συνδρομητικής τηλεόρασης στην Ιταλία που υπερβαίνει την απλή "αλληλεπίδραση" ή "κάποια σχέση" που αναγνωρίστηκε από την Επιτροπή στο παρελθόν. Εν προκειμένω, το κοινοποιούν μέρος αναφέρει ότι, όσον αφορά την προσφορά ελεύθερης πρόσβασης διατίθενται στην Ιταλία 12 εθνικοί ραδιοτηλεοπτικοί φορείς, 30 κανάλια μέσω DTH και περίπου 700 τοπικοί φορείς ραδιοτηλεοπτικής μετάδοσης.

(112) Σε κάθε περίπτωση, καίτοι μπορεί να υπάρχει κάποιος βαθμός ανταγωνιστικής πίεσης από την τηλεόραση ελεύθερης πρόσβασης (όπως γίνεται και σε άλλες χώρες, όπως η Γερμανία), τα στοιχεία που συγκέντρωσε η Επιτροπή στην παρούσα υπόθεση επιβεβαιώνουν το πόρισμα ότι η συνδρομητική τηλεόραση είναι ένα ευδιάκριτο προϊόν με επιπλέον χρησιμότητα. Το συμπέρασμα αυτό υποστηρίζεται από το γεγονός ότι τις κινηματογραφικές ταινίες υψηλής θεαματικότητας πρώτης κατηγορίας και τις περισσότερες ποδοσφαιρικές διοργανώσεις με συμμετοχή εθνικών συλλόγων μπορούν να παρακολουθούν μόνον οι καταναλωτές συνδρομητικής τηλεόρασης και ότι οι συνδρομητές είναι προετοιμασμένοι να καταβάλουν σημαντικά ποσά για υπηρεσίες συνδρομητικής τηλεόρασης.

(113) Ενδεικτικά, τα μέσα έσοδα ανά συνδρομητή ήταν, το 2001, [...]* EUR για την Telepiù και [...]* για τη Stream, ενώ τα ετήσια τέλη (που είναι υποχρεωτικός φόρος) για τη δημόσια τηλεόραση ελεύθερης πρόσβασης (RAI) για το 2003 είναι 97,10 EUR. Επιπλέον, τα τρία εθνικής εμβέλειας κανάλια της Mediaset TV μπορούν να θεωρηθούν ελεύθερης πρόσβασης. Όσον αφορά τα τοπικά κανάλια ελεύθερης πρόσβασης, όπως αναφέρθηκε στην ακρόαση που πραγματοποιήθηκε στις 5 και 6 Μαρτίου από εκπρόσωπο της ένωσης τηλεοράσεων ελεύθερης πρόσβασης, ο συνολικός κύκλος εργασιών των 608 περιφερειακών και τοπικών ιταλικών καναλιών που ανήκουν στη συγκεκριμένη ένωση αντιστοιχεί σε [40-50]* % μόνο του κύκλου εργασιών της Telepiù. Οι περιστάσεις αυτές τονίζουν μεταξύ άλλων το γεγονός ότι οι ανταγωνιστικές πιέσεις που προέρχονται από επιχειρήσεις ελεύθερης πρόσβασης έναντι της πλατφόρμας συνδρομητικής τηλεόρασης είναι μάλλον περιορισμένες προς το παρόν.

2.1.δ) Συμπέρασμα

(114) Λαμβανομένων υπόψη των ανωτέρω, η συγκέντρωση θα οδηγήσει στη δημιουργία οιονεί μονοπωλίου στην αγορά συνδρομητικής τηλεόρασης στην Ιταλία.

2.2. Κάθετες επιπτώσεις (τεχνικές υπηρεσίες συνδρομητικής τηλεόρασης: CAS και τεχνική πλατφόρμα)

(115) Η λειτουργία της συνδρομητικής τηλεόρασης απαιτεί ειδική τεχνική υποδομή για την κρυπτογράφηση των τηλεοπτικών σημάτων και την αποκρυπτογράφησή τους για τον εξουσιοδοτημένο τηλεθεατή. Η υποδομή αυτή αποτελείται από ένα σύστημα πρόσβασης υπό όρους ("CAS"), και έναν αποκωδικοποιητή (η ειδική συσκευή που χορηγείται σε κάθε συνδρομητή "STB").

(116) Η Επιτροπή εξέτασε σε προηγούμενες αποφάσεις την πιθανή ύπαρξη μιας αγοράς προϊόντος για την παροχή, σε επίπεδο χονδρικής, τεχνικών υπηρεσιών που απαιτούνται για τη συνδρομητική τηλεόραση(38). "Οι υπηρεσίες αυτές ουσιαστικά περιλαμβάνουν τη διάθεση ειδικών συσκευών στους συνδρομητές, την παροχή υπηρεσιών πρόσβασης υπό όρους περιλαμβανομένων έξυπνων καρτών, την παροχή υπηρεσιών διαχείρισης συνδρομών και δύνανται να περιλαμβάνουν επίσης υπηρεσίες όσον αφορά την πρόσβαση σε ηλεκτρονικό οδηγό προγραμμάτων καθώς και τη διαμόρφωση εφαρμογών συμβατών με τη διεπαφή προγραμματισμού εφαρμογών που περιλαμβάνεται στις ειδικές συσκευές που διατίθενται στους συνδρομητές. Εκτός αυτού, η παροχή υπηρεσιών ψηφιακής διαδραστικής τηλεόρασης απαιτεί ένα σύστημα ασφαλούς διεξαγωγής οικονομικών συναλλαγών(39)".

2.2.α) Σύστημα πρόσβασης υπό όρους (CAS)

(117) Το CAS είναι μία τεχνολογία που επιτρέπει στις επιχειρήσεις και στους ραδιοτηλεοπτικούς φορείς του δικτύου να κρυπτογραφούν/περιπλέκουν το σήμα ψηφιακής μετάδοσης(40), που στη συνέχεια μεταδίδεται μέσω δορυφορικών, καλωδιακών ή χερσαίων συστημάτων στο STB. Όταν το ψηφιακό σήμα φθάνει στο STB, μία έξυπνη κάρτα(41), που αποτελεί μέρος του CAS, δημιουργεί τη λέξη ελέγχου που απαιτείται για την αποκρυπτογράφηση και αποσαφήνιση του σήματος μετάδοσης, επιτρέποντας σε συνδρομητές με τα απαιτούμενα δικαιώματα πρόσβασης να παρακολουθούν τα προγράμματα.

(118) Το Newscorp βρίσκεται σήμερα από την πλευρά της προσφοράς στον τομέα του συστήματος πρόσβασης υπό όρους μέσω ελέγχοντος μεριδίου γύρω στο 80 % στην NDS, μία επιχείρηση χορήγησης αδειών για το σύστημα πρόσβασης υπό όρους. Ειδικότερα, η NDS παρέχει πρόσβαση υπό όρους και σχετικά προϊόντα και υπηρεσίες για τη διαχείριση, τον έλεγχο και την ασφαλή διανομή ψυχαγωγικών και ενημερωτικών τηλεοπτικών προγραμμάτων. Η κοινή οντότητα θα είναι συνεπώς κάθετα ολοκληρωμένη με την NDS, που κατέχει μία κατοχυρωμένη με δίπλωμα ευρεσιτεχνίας τεχνολογία CAS (την καλούμενη Videoguard).

(119) Εν προκειμένω, πρέπει να ληφθεί υπόψη το γεγονός ότι ο τομέας συνδρομητικής τηλεόρασης έχει μέχρι τώρα χαρακτηριστεί από ισχυρή κάθετη ολοκλήρωση. Ορισμένες από τις τεχνικές υπηρεσίες της συνδρομητικής τηλεόρασης (και ειδικότερα η παροχή CAS) παρέχονταν μέχρι τώρα εντός της επιχείρησης(42). Το 2001 στην Ιταλία, δύο επιχειρήσεις (Canal+ Technologies και NDS) που ολοκληρώθηκαν κάθετα στον όμιλο Vivendi και στον όμιλο Newscorp αντίστοιχα κάλυπταν άνω του [80-90]* % της συνολικής παροχής CAS σε επιχειρήσεις συνδρομητικής τηλεόρασης (το υπόλοιπο καλύπτεται από την εταιρεία Irdeto).

(120) Η Επιτροπή επισημαίνει στην κοινοποίηση των αιτιάσεων που απέστειλε στη Newscorp ότι, το πιθανότερο, η κοινή πλατφόρμα θα υιοθετήσει, στο εγγύς μέλλον, μόνον ένα CAS, που είναι το CAS Videoguard της NDS. Πράγματι, υπάρχουν ισχυρά κίνητρα για να υιοθετήσει η κοινή πλατφόρμα τη στρατηγική αυτή: καταρχήν, το μερίδιο πλειοψηφίας που κατέχει η Newscorp στη NDS, που είναι ο κάτοχος της άδειας για το Videoguard· και δεύτερον, η στρατηγική, που ακολουθεί η Newscorp καθώς επίσης και άλλες κάθετα ολοκληρωμένες επιχειρήσεις συνδρομητικής τηλεόρασης, της χρησιμοποίησης του CAS που παράγεται εντός της επιχείρησης. Πράγματι, τόσο η Stream όσο και η Telepiù ξεκίνησαν τη λειτουργία τους με την τεχνολογία που παράγει η Irdeto αλλά στη συνέχεια στράφηκαν στο CAS που παράγεται εντός της επιχείρησης (το Videoguard που παράγει η NDS και το Mediaguard που παράγει η Canal+ Technologies αντίστοιχα).

(121) Στο πλαίσιο αυτό, ανεξαρτήτως του κατά πόσον μπορούν να εξεταστούν ξεχωριστές αγορές προϊόντες για το CAS, το STB και άλλες τεχνικές υπηρεσίες συνδρομητικής τηλεόρασης(43), η έρευνα αγοράς που πραγματοποιήθηκε από την Επιτροπή τόνισε τα ειδικά προβλήματα σχετικά με τις τεχνικές υπηρεσίες της συνδρομητικής τηλεόρασης και ειδικότερα, σχετικά με τα συστήματα πρόσβασης υπό όρους. Τα προβλήματα αυτά τονίστηκαν τόσο από ορισμένους προμηθευτές CAS όσο και από ορισμένους δυνητικούς νεοεισερχόμενους στις αγορές συνδρομητικής τηλεόρασης (μέσω δορυφόρου). Συνοψίζονται δε ως εξής: κατ' αρχήν, η πιθανότητα η νέα οντότητα να δύναται να παρέχει πρόσβαση στην τεχνολογία NDS για CAS σε δυνητικούς νεοεισερχόμενους υπό αθέμιτους όρους και προϋποθέσεις. Δεύτερον, η πιθανότητα η νέα οντότητα να δύναται να παρεμποδίσει την είσοδο εναλλακτικών πλατφορμών συνδρομητικής τηλεόρασης με διαφορετικό σύστημα CAS από εκείνο της NDS, πράγμα που οδηγεί σε εικονικό μονοπώλιο, λαμβανομένου υπόψη του γεγονότος ότι το σύστημα NDS θα καταστεί το μόνο CAS που χρησιμοποιείται στην Ιταλία.

(122) Όσον αφορά το πρώτο πρόβλημα, υποστηρίχθηκε ότι μετά τη συγκέντρωση η Newscorp θα είναι σε θέση να αποτρέπει πιθανούς νεοεισερχόμενους στην αγορά συνδρομητικής τηλεόρασης στην Ιταλία από την απόκτηση της άδειας Videoguard ή σε κάθε περίπτωση θα είναι σε θέση να επιβάλει αθέμιτους όρους για την απόκτησή της. Παρ' όλα αυτά η ύπαρξη κανόνων πρόσβασης που περιλαμβάνονται στην οδηγία 95/47/ΕΚ(44) μπορεί να περιορίσει τις ανησυχίες εν προκειμένω, εφόσον η εν λόγω οδηγία προβλέπει ότι η πρόσβαση στο CAS πρέπει να χορηγείται υπό ισότιμους, εύλογους όρους που δεν εισάγουν διακρίσεις. Η διάταξη αυτή συμπεριλήφθηκε στη νέα οδηγία 2002/19/ΕΚ(45) που ισχύσει από τις 24 Ιουλίου 2003.

(123) Όσον αφορά το δεύτερο πρόβλημα, υποστηρίχθηκε ότι οι νεοεισερχόμενοι μπορούν να αποφασίσουν να χρησιμοποιήσουν ένα CAS διαφορετικό από εκείνο που διαθέτει η NDS και που χρησιμοποιείται από τη κοινή οντότητα. Στην περίπτωση αυτή, η Newscorp θα έπρεπε να συνεργαστεί προκειμένου να δημιουργηθεί ένα σύστημα πολλαπλής αποκρυπτογράφησης ικανό να καταστήσει το CAS που χρησιμοποιεί η NDS συμβατό με το CAS που χρησιμοποιεί ο νεοεισερχόμενος. Οι ιταλικές κανονιστικές απαιτήσεις(46) προβλέπουν υποχρεώσεις πολλαπλής αποκρυπτογράφησης που απαιτούν εφαρμογή της διαλειτουργικότητας μεταξύ των διαφόρων CAS.

(124) Όμως, η έρευνα της αγοράς υποδηλώνει ότι, το πιθανότερο, η ιταλική κανονιστική απαίτηση δεν επαρκεί για τον καθορισμό των όρων για την απρόσκοπτη είσοδο επιχειρήσεων συνδρομητικής τηλεόρασης που χρησιμοποιούν CAS διαφορετικό από εκείνο της NDS. Οι υποχρεώσεις πολλαπλής αποκρυπτογράφησης είναι εμφανώς δύσκολο να εφαρμοστούν εντός σύντομης χρονικής περιόδου(47) και μια κατά πολύ ρεαλιστικότερη επιλογή για οποιοδήποτε νεοεισερχόμενο είναι η απόκτηση άδειας για την τεχνολογία NDS. Ορισμένοι από τους απαντώντες στην έρευνα της αγοράς αποσύρθηκαν καθόσον θεωρούν την τεχνολογία NDS ως ένα είδος "βασικής διευκόλυνσης" για την ιταλική αγορά συνδρομητικής τηλεόρασης.

(125) Υπό το πρίσμα των αποτελεσμάτων της έρευνας της αγοράς που περιγράφονται ανωτέρω, δεδομένης της κάθετης ολοκλήρωσης του NDS εντός της εταιρικής δομής της νέας οντότητας και της κατοχής μιας κατοχυρωμένης με δίπλωμα ευρεσιτεχνίας τεχνολογία CAS, η Επιτροπή καταλήγει στο συμπέρασμα ότι είναι άκρως πιθανό, μετά τη συγκέντρωση, η πράξη να οδηγήσει στη χρησιμοποίηση ενιαίου CAS από τη κοινή οντότητα. Εφόσον η είσοδος νέας πλατφόρμας συνδρομητικής τηλεόρασης DTH δεν αναμένεται αμέσως μετά τη συγκέντρωση, εάν η κοινή πλατφόρμα αποφασίσει να χρησιμοποιήσει μόνο τεχνολογία NDS (όπως προβλέπεται λογικά), θα υπάρχει στην Ιταλία μόνο ένα CAS και η πρόσβαση σε αυτό θα εξαρτάται από τη Newscorp. Επιπλέον, η ανάπτυξη οποιουδήποτε εναλλακτικού CAS εξαρτάται εξ ολοκλήρου από τη συνεργασία της Newscorp για την εφαρμογή πολλαπλής αποκρυπτογράφησης.

(126) Πρόκειται για παράγοντες που θα επιφέρουν σημαντική άνοδο των ήδη υψηλών φραγμών εισόδου στην ιταλική αγορά συνδρομητικής τηλεόρασης συμβάλλοντας περαιτέρω στην ενίσχυση δεσπόζουσας θέσης της κοινής οντότητας στην αγορά συνδρομητικής τηλεόρασης.

(127) Στην απάντησή της στην κοινοποίηση των αιτιάσεων, η Newscorp υποστήριξε ότι η Επιτροπή δεν κατέληξε στο συμπέρασμα ότι η πιθανή χρησιμοποίηση ενιαίου CAS από τη κοινή πλατφόρμα είναι καθαυτή μονοπωλιακή, ενώ "το γεγονός ότι η πράξη 'ενδέχεται' να επιφέρει άνοδο των φραγμών εισόδου δεν επαρκεί για να αιτιολογήσει τη λήψη απόφασης απαγόρευσης"(48).

(128) Επιπλέον η Newscorp υποστήριξε ότι δεν θα έχει την ικανότητα να αποκλείσει νέα είσοδο. Στο πλαίσιο αυτό, η Newscorp παραθέτει την απόφαση της Επιτροπής στην υπόθεση Telia/Sonera(49) όπου αναφέρεται ότι "κατά την εκτίμηση του κατά πόσον [ένα ζήτημα κάθετου αποκλεισμού] είναι σημαντικό, πρέπει να αποδειχθεί όχι μόνον ότι η συγχωνευθείσα οντότητα έχει κίνητρο αποκλεισμού, αλλά και το κατά πόσον έχει την ικανότητα να το πράξει, και κατά πόσον αυτό έχει οποιονδήποτε σημαντικό αντίκτυπο στον ανταγωνισμό στην εν λόγω αγορά"(50)).

(129) Σύμφωνα με την ανάλυση της Επιτροπής, η επίπτωση της πράξης δεν περιορίζεται στην άνοδο των φραγμών εισόδου, αλλά συνίσταται στη δημιουργία μονοπωλίου όσον αφορά τη συνδρομητική τηλεόραση DTH στην Ιταλία. Λαμβανομένης υπόψη αυτής της μονοπωλιακής κατάστασης στη "μεταγενέστερη" αγορά συνδρομητικής τηλεόρασης και της κατοχής ενός κατοχυρωμένου με δίπλωμα ευρεσιτεχνίας συστήματος πρόσβασης -πιθανόν το καταστεί το "τυποποιημένο" CAS- η Newscorp δεν θα έχει μόνο το κίνητρο να ακολουθήσει στρατηγικές αποκλεισμού ή να αυξήσει το κόστος των αντιπάλων (προκειμένου να αποκλείσει την αγορά και να διατηρήσει τη μονοπωλιακή θέσης της εντός της DTH), αλλά θα έχει στην πραγματικότητα και την ικανότητα να το πράξει.

(130) Οποιοσδήποτε δυνητικός ανταγωνιστής, που επιθυμεί να εισέλθει στην ιταλική αγορά συνδρομητικής τηλεόρασης δορυφορικής μετάδοσης (DTH) θα πρέπει είτε να λάβει άδεια από μία θυγατρική της Newscorp (που είναι η NDS) προκειμένου να έχει πρόσβαση στο Videoguard CAS είτε να επιδιώξει τη συνεργασία της Newscorp προκειμένου να είναι σε θέση να εφαρμόσει τη συμφωνία πολλαπλής αποκρυπτογράφησης. Ειδικότερα, βάσει της προηγούμενης εμπειρίας, αυτό μπορεί να προκαλέσει "σοβαρή" αντιδικία, και η επίτευξη τέτοιων συμφωνιών αποδείχθηκε ήδη αρκετά μακρόχρονη, χρονοβόρα και δύσκολη άσκηση ακόμα και μεταξύ δύο εδραιωμένων ανταγωνιστών, όπως ήταν στο παρελθόν η Stream και η Telepiù.

(131) Χωρίς διορθωτικά μέτρα, η Newscorp θα είναι, σε κάθε περίπτωση, σε θέση να αποκλείσει δυνητική είσοδο DTH ή να αυξήσει το κόστος των αντιπάλων όσον αφορά το CAS. Οι παράγοντες αυτοί δεν εξετάζονται μεμονωμένα από την Επιτροπή, αλλά πρέπει να θεωρηθούν με την προοπτική των συνολικών μονοπωλιακών επιπτώσεων που επιφέρει η πράξη. Στο πλαίσιο αυτό, η περίπτωση που, ως αποτέλεσμα της πράξης, επέλθει περαιτέρω άνοδος των φραγμών εισόδου όσον αφορά τη DTH - μεταξύ άλλων μέσω της πιθανότατης χρησιμοποίησης ενιαίου κατοχυρωμένου με δίπλωμα ευρεσιτεχνίας CAS από την κοινή οντότητα - σε μία μονοπωλιακή κατάσταση (για τη DTH), αποτελεί επιβαρυντικό στοιχείο που ενισχύει περαιτέρω τη δεσπόζουσα θέση της κοινής πλατφόρμας στην ιταλική αγορά συνδρομητικής τηλεόρασης.

(132) Η Newscorp υποστήριξε περαιτέρω ότι δεν υπάρχει αιτιώδης συνάφεια μεταξύ της πράξης και της υποτιθέμενης ζημίας για τον ανταγωνισμό. Δεδομένου ότι η Newscorp κατέχει ήδη το 50 % μιας ιταλικής επιχείρησης συνδρομητικής τηλεόρασης υπάρχουν ήδη όλα τα κίνητρα για άνοδο των φραγμών εισόδου στην ιταλική αγορά συνδρομητικής τηλεόρασης και δεν θα το προκαλούσε η πράξη.

(133) Η Επιτροπή δεν συμφωνεί με αυτή τη θέση. Η κατοχή κατοχυρωμένου με δίπλωμα ευρεσιτεχνίας CAS από μονοπώλιο DTH αποτελεί παράγοντα που αυξάνει καθαυτός τους φραγμούς εισόδου στη μεταγενέστερη αγορά συνδρομητικής τηλεόρασης. Το κίνητρο της Newscorp για άνοδο των φραγμών εισόδου είναι άμεση συνέπεια της πράξης που επιφέρει τη συγκεκριμένη μονοπωλιακή κατάσταση όσον αφορά τη συνδρομητική τηλεόραση DTH. Επιπλέον, βάσει των αποτελεσμάτων της έρευνας της αγοράς, είναι λογικό να αναμένεται ότι η περιγραφόμενη κατάσταση δεν θα μεταβληθεί για κάποιο χρονικό διάστημα στο προβλέψιμο μέλλον.

2.2.β) Τεχνική πλατφόρμα

(134) Η Stream και η Telepiù θα στηριχθούν σε κοινή τεχνική πλατφόρμα μέσω της οποίας θα διανέμουν δορυφορικά τα προγράμματά τους. Μία τεχνική πλατφόρμα μπορεί να καθοριστεί ως το σύστημα που ελέγχει την υπό όρους πρόσβαση και την παροχή των σχετικών τεχνικών υπηρεσιών. Η τεχνική πλατφόρμα αποκρυπτογραφεί τα σήματα που μεταδίδει ο προμηθευτής του προγράμματος και τα διαβιβάζει στους συνδρομητές μέσω των ειδικών συσκευών που χορηγούνται σε κάθε συνδρομητή.

(135) Υποστηρίζεται ότι, λόγω της σημαντικής επένδυσης που απαιτείται για την εγκατάσταση πλατφόρμας DTH, συνδρομητικά κανάλια DTH και δορυφορικά κανάλια ελεύθερης πρόσβασης τρίτων θα πρέπει να διανέμονται μέσω της κοινής πλατφόρμας της νέας οντότητας. Οι τεχνικές υπηρεσίες που μπορούν να παρέχονται από τη Newscorp μέσω της πλατφόρμας περιλαμβάνουν τη διαχείριση της πρόσβασης υπό όρους, τη διαμετακόμιση μέσω των αποκωδικοποιητών και τη συμπερίληψη στον προκαθορισμένο κατάλογο υπηρεσιών (αυτόματος συντονισμός), ψηφιοποίηση και κρυπτογράφηση, δορυφορική σύνδεση και ειδικότερα, πρόσβαση στον ηλεκτρονικό οδηγό προγραμμάτων (EPG).

(136) Ο EPG είναι ένας οδηγός τηλεοπτικών αναφορών. Αποτελεί βασικό εργαλείο λόγω της αυξημένης επιλογής προγραμμάτων που διατίθεται με ψηφιακές τηλεοράσεις. Πληροφορίες για τον EPG αποστέλλονται από ραδιοτηλεοπτικούς φορείς και εμφανίζονται με το λογισμικό EPG. Το σύστημα καταλόγου επιλογής επιτρέπει στο χρήστη να αναζητήσει συγκεκριμένο τύπο προγράμματος όπως κινηματογραφικές ταινίες, κωμικές σειρές και παιδικά προγράμματα, ή απλώς να αναζητήσει τον αριθμό ή ώρα μετάδοσης του προγράμματος. Χωρίς EPG, θα ήταν άκρως δυσχερές για τους χρήστες να βρίσκουν συστηματικά και εύκολα το κανάλι που ζητούν.

(137) Η πρόσβαση στην πλατφόρμα αποτελεί ουσιαστικό στοιχείο για τη διευκόλυνση νέας εισόδου στην αγορά συνδρομητικής τηλεόρασης και τη δυνατότητα μετάδοσης των συνδρομητικών καναλιών και των καναλιών ελεύθερης πρόσβασης μέσω DTH. Ως αποτέλεσμα της συγκέντρωσης τα κανάλια DTH δεν έχουν πλέον τη δυνατότητα να επιλέγουν μεταξύ δύο εναλλακτικών πλατφορμών.

(138) Ελέγχοντας την πλατφόρμα, η Newscorp θα έχει το κίνητρο και την ικανότητα να αρνείται την πρόσβαση ή να επιφέρει άνοδο των φραγμών για την εδραίωση των καναλιών (για παράδειγμα μεταβάλλοντας συστηματικά τη θέση τους στον EPG) ή να επιβάλλει αθέμιτους όρους ή όρους που εισάγουν διακρίσεις στα ψηφιακά δορυφορικά κανάλια (ελεύθερης πρόσβασης και συνδρομητική DTH). Στο παρόν στάδιο, δεν υπάρχει κατάλληλο κανονιστικό πλαίσιο ικανό να επιλύσει αποτελεσματικά και άμεσα τα προβλήματα αυτά. Ως εκ τούτου, η πιθανή περιγραφόμενη συμπεριφορά συμβάλλει στην εδραίωση της μονοπωλιακής θέσης της νέας οντότητας στην αγορά συνδρομητικής τηλεόρασης.

(139) Απαντώντας στην κοινοποίηση των αιτιάσεων της Επιτροπής(51) η Newscorp υποστηρίζει ότι δεν θα είχε κίνητρο να χειραγωγήσει τον EPG. Πράγματι, όπως υποστηρίζεται, το κίνητρο της συγχωνευθείσας ομάδας, είναι να παράσχει υπηρεσία υψηλής ποιότητας στους συνδρομητές της. Ειδικότερα, η συγχωνευθείσα ομάδα δεν θα συμπεριφερόταν άτοπα απέναντι στους συνδρομητές της εάν άλλαζε τακτικά τη σειρά των καναλιών στον ηλεκτρονικό οδηγό προγράμματος. Εν προκειμένω, η Επιτροπή είναι της άποψης ότι, όπως εμφαίνεται από την προηγούμενη συμπεριφορά της Stream(52), το κίνητρο της κοινής ομάδας να κερδίσει πιστούς τηλεθεατές στα κανάλια της υπερισχύει του κινήτρου της να παράσχει σταθερή θέση στο EPG σε κανάλια τρίτων.

2.3. Συμπέρασμα

(140) Βάσει των προαναφερομένων, συνάγεται το συμπέρασμα ότι η συγκέντρωση ενισχύει σε διαρκή βάση μια δεσπόζουσα θέση στην ιταλική αγορά συνδρομητικής τηλεόρασης. Η συγχωνευθείσα οντότητα θα έχει μονοπώλιο όσον αφορά τα μέσα μετάδοσης DTH και θα έχει όλες τις δυνατότητες και τα οικονομικά κίνητρα να αποκλείσει πραγματικούς και δυνητικούς ανταγωνιστές που επιθυμούν να εισέλθουν στην αγορά μέσω των ίδιων ή/και άλλων μέσων μετάδοσης, αυξάνοντας το κόστος και επιφέροντας περαιτέρω άνοδο των φραγμών εισόδου. Εν προκειμένω, καίτοι οι ισχύοντες κανονισμοί αμβλύνουν, σε κάποιο βαθμό, τα προβλήματα ανταγωνισμού, η χρήση προτύπου (NDS) για υπηρεσίες πρόσβασης υπό όρους σε ολόκληρη τη δορυφορική πλατφόρμα - ανεξαρτήτως της σύναψης πιθανών μακρόχρονων συμφωνιών πολλαπλής αποκρυπτογράφησης - είναι πιθανό να καταστήσει τους δυνητικούς νεοεισερχόμενους πλήρως εξαρτώμενους, από τεχνολογική άποψη, από την κοινή οντότητα. Επιπλέον, ο έλεγχος της τεχνικής πλατφόρμας θα παράσχει στη Newscorp τη δυνατότητα και το κίνητρο να καθορίσει το πρότυπο για το αποδεκτό επίπεδο ανταγωνισμού "εντός της πλατφόρμας". Τα στοιχεία αυτά είναι τέτοια που, παρά τους ισχύοντες κανονισμούς, το μονοπώλιο της Newscorp όσον αφορά τα μέσα μετάδοσης DTH θα συμβάλλει ουσιαστικά στην εδραίωση της οιονεί μονοπωλιακής κατάστασης στη συνολική αγορά συνδρομητικής τηλεόρασης που προκύπτει από την πράξη για κάποια χρονική περίοδο μετά τη συγκέντρωση.

(141) Στην απάντησή της στην κοινοποίηση των αιτιάσεων(53), η Newscorp ανέφερε ότι η Επιτροπή δεν παρέλειψε να τεκμηριώσει την άποψή της ότι κατά πάσα πιθανότητα η Newscorp θα υιοθετήσει μια τέτοια συμπεριφορά. Η Newscorp επισημαίνει ότι στην υπόθεση Tetra Laval BV κατά Commission(54) το Πρωτοδικείο υποστήριξε ότι η βάση των αποδείξεων ήταν η ισορροπία των πιθανοτήτων και απέρριψε την προσέγγιση της Επιτροπής (συγκεκριμένα ότι η πιθανότητα ζημίας στον ανταγωνισμό ήταν επαρκής για να δικαιολογήσει απόφαση απαγόρευσης).

(142) Εν προκειμένω η Επιτροπή υποστηρίζει ότι στην εν λόγω απόφαση, η ισορροπία των πιθανοτήτων έναντι της προσέγγισης της Επιτροπής βασίστηκε i) στην έλλειψη οποιασδήποτε υπόθεσης συλλογικής δεσπόζουσας θέσης(55) και ii) στην αναγκαία εξάρτηση από μια προοπτική ανάλυση μελλοντικής ορθολογικής συμπεριφοράς ως τη βάση για τη διαπίστωση δεσπόζουσας θέσης. Στην παρούσα υπόθεση δεν πληρούται καμία από αυτές τις δύο προϋποθέσεις. Σε σχέση με την πρώτη προϋπόθεση (έλλειψη οποιασδήποτε προϋπόθεσης συλλογικής δεσπόζουσας θέσης) δεν μπορεί να αμφισβητηθεί σοβαρά το γεγονός ότι η συγκέντρωση θα οδηγήσει, πράγματι, στη δημιουργία οιονεί μονοπωλιακής κατάστασης στην αγορά συνδρομητικής τηλεόρασης. Σε σχέση με τη δεύτερη προϋπόθεση (αναγκαία εξάρτηση από μια προοπτική ανάλυση μελλοντικής ορθολογικής συμπεριφοράς) η ανάλυση που πραγματοποιήθηκε για την παρούσα υπόθεση βασίζεται σε μία κατάσταση η οποία θα επέλθει αμέσως μετά τη συγκέντρωση (δημιουργία οιονεί μονοπωλίου).

(143) Συνεπώς, βάσει των στοιχείων που συγκεντρώθηκαν καθ' όλη τη διάρκεια της διαδικασίας και λαμβανομένου υπόψη του χαρακτήρα των οριζόντιων αλληλεπικαλύψεων που επιφέρει η συγκέντρωση, η Επιτροπή θεωρεί ότι υπάρχουν επαρκή στοιχεία για να συναχθεί το συμπέρασμα ότι η κοινή πλατφόρμα, στο προβλέψιμο μέλλον, θα έχει τα αναγκαία κίνητρα και την πραγματική ικανότητα να υιοθετήσει τη συμπεριφορά που αναφέρεται ανωτέρω και, ως αποτέλεσμα, θα επηρεάσει, τελικώς, σημαντικά τον ανταγωνισμό στη σχετική αγορά.

3. ΔΗΜΙΟΥΡΓΙΑ Ή ΕΝΙΣΧΥΣΗ ΔΕΣΠΟΥΖΟΥΣΑΣ ΘΕΣΗΣ ΣΤΗΝ ΑΠΟΚΤΗΣΗ ΑΓΟΡΩΝ

3.1. Οριζόντιες επιπτώσεις σε προγενέστερες επηρεαζόμενες αγορές (απόκτηση περιεχομένων)

3.1.α) Απόκτηση αποκλειστικών δικαιωμάτων ραδιοτηλεοπτικής μετάδοσης κινηματογραφικών ταινιών υψηλής θεαματικότητας

(144) Η Telepiù (η εταιρεία στόχος) κατέχει ήδη δεσπόζουσα θέση στην αγορά για την απόκτηση αποκλειστικών δικαιωμάτων επί κινηματογραφικών ταινιών υψηλής θεαματικότητας (οι κινηματογραφικές ταινίες που απόκτησε η Telepiù το 2001 αντιπροσωπεύουν γύρω στο [85-95]* % των συνολικών εισπράξεων των ταινιών που έχουν πωληθεί με αποκλειστικά δικαιώματα σε όλες τις τηλεοράσεις, [85-95]* % όσον αφορά την αξία(56) και [50-60]* %(57) όσον αφορά τον αριθμό των κινηματογραφικών ταινιών). Το 2001 τα υπόλοιπα δικαιώματα αποκτήθηκαν από τη Stream με εξαίρεση 4 ιταλικές κινηματογραφικές ταινίες των οποίων τα δικαιώματα πρώτης κατηγορίας αποκτήθηκαν από την La 7 (τηλεόραση ελεύθερης πρόσβασης που ελέγχεται από την Telecom Italia).

(145) Τα δικαιώματα της Telepiù και της Stream εμφαίνονται στους ακόλουθους πίνακες:

>PIC FILE= "L_2004110EL.009601.TIF">

>PIC FILE= "L_2004110EL.009602.TIF">

(146) Η Telepiù έχει επίσης συνάψει συμβάσεις με την Eyescreen, τη Nexo και άλλους προμηθευτές το 2002.

Stream

Μεγάλες αμερικανικές εταιρείες

(147) Σύμφωνα με τα στοιχεία που προσκόμισαν τα μέρη στη Form CO, η Stream κατέχει αποκλειστικά δικαιώματα με την Universal για πληρωμή ανά εκπομπή και οιονεί βιντεοπαραγγελία μέχρι τις 31 Αυγούστου 2002. Η Universal άσκησε δικαίωμα προαιρέσεως για αυτόματη ανανέωση για 5 επιπλέον έτη.

>PIC FILE= "L_2004110EL.009701.TIF">

(58)

(148) Επιπλέον, η Stream έχει συνάψει αρκετές συμβάσεις με τις Filmauro, Videofilm VCKappa και Key Films (εταιρείες διανομής) για ορισμένες ιταλικές και μη κινηματογραφικές ταινίες. Το 2002 είχε επίσης συνάψει ορισμένες μάλλον "μικρής κλίμακας" συμβάσεις με άλλους προμηθευτές (Minerva, Pasodoble, Romagnosi, and Teodora).

(149) Όλες οι συμβάσεις που έχει συνάψει τόσο η Stream όσο και η Telepiù με ομολόγους τους περιλαμβάνουν αποκλειστικά δικαιώματα για όλα τα μέσα μετάδοσης (χερσαία, δορυφορικά, καλωδιακά κ.λπ.). Από κοινού, αντιστοιχούν σε [75-85]* % των συνολικών εισπράξεων από τις προβολές σε κινηματογραφικές αίθουσες το 2001(59) και σχεδόν σε [90-100]* % των αποκλειστικών δικαιωμάτων που αποκτήθηκαν από συνδρομητικές τηλεοράσεις. Όπως αναφέρθηκε προηγουμένως, η Telepiù έχει μερίδιο αγοράς [85-95]* % και η Stream γύρω στο [5-15]* % (βάσει των εισπράξεων) των ταινιών που αποκτήθηκαν/πωλήθηκαν με αποκλειστικά δικαιώματα. Η τηλεόραση ελεύθερης πρόσβασης "La 7" (που ανήκει στην Telecom Italia) απέκτησε δικαιώματα πρώτης κατηγορίας για 4 ιταλικές κινηματογραφικές ταινίες το 2001. Όμως, η La 7 δεν έχει συνάψει αποκλειστικές συμβάσεις για δικαιώματα πρώτης κατηγορίας με καμία μεγάλη αμερικανική εταιρεία.

(150) Μετά την εξαγορά της Telepiù από τη Stream και την προσθήκη πελατών στην Ιταλία, η συγκέντρωση θα οδηγήσει σε οιονεί μονοπωλιακή κατάσταση για την απόκτηση αποκλειστικών δικαιωμάτων επί κινηματογραφικών ταινιών (μονοψώνιο). Η La 7 έχει αποκτήσει ασήμαντο αριθμό δικαιωμάτων πρώτης κατηγορίας επί ιταλικών κινηματογραφικών ταινιών. Εν προκειμένω, πρέπει να υπενθυμίσουμε ότι οι κάτοχοι δικαιωμάτων, ειδικότερα οι μεγάλες χολιγουντιανές εταιρείες, πιθανόν να μην επιθυμούν να πωλούν δικαιώματα πρώτης και δεύτερης κατηγορίας σε τηλεοράσεις ελεύθερης πρόσβασης στο μέλλον. Όπως εξηγήθηκε ανωτέρω, τα δικαιώματα επί κινηματογραφικών ταινιών πωλούνται τουλάχιστον 5-6 φορές (προβολή σε κινηματογραφικές αίθουσες, βίντεο, πληρωμή ανά εκπομπή και βιντεοπαραγγελία, ταινίες δεύτερης κατηγορίας και καταλόγου). Μόνον η τελευταία κατηγορία αποκτάται από τηλεοράσεις ελεύθερης πρόσβασης. Εάν οι κάτοχοι δικαιωμάτων πωλούσαν κινηματογραφικές ταινίες πρώτης κατηγορίας σε τηλεοράσεις ελεύθερης πρόσβασης (πρόσβαση 100 % των τηλεθεατών) έξι μήνες μετά την προβολή σε κινηματογραφικές αίθουσες, αυτό θα υπονόμευε σοβαρά τα έσοδα των κινηματογραφικών παραγωγών.

(151) Αυτή η μονοψωνιακή κατάσταση, χωρίς διορθωτικά μέτρα, αποκλείει την πρόσβαση σε περιεχόμενο για τρίτους (επίσης όσον αφορά μέσα μετάδοσης εκτός της DTH) και πιθανόν να περιορίσει τη διαθεσιμότητα περιεχομένου σε καταναλωτές, μειώνοντας τοιουτοτρόπως τη δυνατότητα επιλογής τους.

(152) Επιπλέον, τα μέρη θα είναι σε θέση να μειώσουν περαιτέρω την προσιτότητα περιεχομένου ασκώντας δικαιώματα παρακράτησης και προαγοράς όσον αφορά ταινίες δεύτερης κατηγορίας, όπως φαίνεται σε ισχύουσες συμβάσεις της Telepiú με τις περισσότερες μεγάλες εταιρείες (βλέπε πίνακα 11 ανωτέρω). Χωρίς επανορθωτική δράση, αυτό θα αποτρέψει ουσιαστικά δυνητικούς νεοεισερχόμενους από την προσπάθεια εισόδου στην αγορά ως "περιθωριακών" ή δεύτερης σειράς ανταγωνιστών. Επιπλέον, αυτά τα δικαιώματα προστασίας που μπορούν να ασκούν τα μέρη θα απομακρύνουν ουσιαστικά τα δικαιώματα δεύτερης κατηγορίας από την αγορά, ζημιώνοντας τοιουτοτρόπως την ευημερία των καταναλωτών και την ελευθερία τους να επιλέγουν σε ποια τιμή και ποια ώρα θα "καταναλώνουν" τα προϊόντα της συνδρομητικής τηλεόρασης.

(153) Συνεκτιμώντας τα ανωτέρω, και λαμβάνοντας υπόψη τη διάρκεια των ισχυουσών συμβάσεω